Summary: Kissanpennut ja emo olivat jo savun ja häkäkaasujen uuvuttamia, kun palomiehet toivat ne ensihoitajien huostaan.

Imatran naapurikunnassa Ruokolahdella sattui toissapäivänä maanantaina  uhkaava tulipalo , kun tuli pääsi valloilleen omakotitalon alakerrassa. Naapureiden ja palokunnan ripeän toiminnan ansiosta palo saatiin sammutettua.
 Talossa sisällä olleet kuusi lasta ehtivät ajoissa talosta ulos, eivätkä he tarvinneet ensihoidon apua.
 Sen sijaan talon sisälle jäi kissoja. Palon alkuvaiheessa savua tuli rakennuksesta vielä todella paljon, eikä kissoja päästy talosta heti hakemaan.
 Kissat pääsivät ensihoitajien luokse ambulanssiin. EKSOTE ensihoito/Jari Kononen
 Pian pelastuslaitoksen savusukeltajat lähtivät kuitenkin kissoja etsimään ja saivatkin sieltä pelastettua emon ja viisi poikasta. Yksi aikuinen kissa oli jo ehtinyt menehtyä.
 Savun ja hään uuvuttamat kissat olivat hyvin tokkuraisia, hiljaisia ja liikkuivat tuskin lainkaan. Palomiehet toivat kissat ensihoidon luokse.
 Lisähappea kissoille
 Koska ihmisiä ei tarvinnut auttaa, pystyivät ensihoitajat keskittymään kissojen pelastamiseen. Tässä tapauksessa hoito on suurin piirtein sama kuin ihmiselle.
 – Annetaan hengityksen kautta sataprosenttista happea ja yritetään sitä kautta saada häkää pois verenkierrosta, kertoo paikan päällä ollut Etelä-Karjalan sosiaali- ja terveyspiirin ensihoitaja  Jari Kononen .
 Kononen on ollut ensihoitajana viisi vuotta, eikä ainakaan muista, että hänellä olisi aiemmin vastaavanlaista auttamistehtävää ollut.
 – Päätimme kokeilla, toimiiko tällainen happihoito kissaperheeseen. Ja kyllähän se toimi ihan hyvin.
 Lisähappea piti antaa vajaan puolen tunnin ajan. EKSOTE Ensihoito/Jari Kononen
 Kissojen kunto alkoi happihoidon ansiosta kohentua. Ensihoitajat seurasivat, miten kissanpennut alkoivat liikkua ja äännellä. Happihoitoa kissat saivat vajaat puoli tuntia.
 – Siinä alkoivat nuutuneet kissat jo pitää ääntä ja liikkua. Sitten kun luovutimme kissat omistajilleen, olivat kissat jo selkeästi pirteämpiä.
 Jari Kononen kertoo, että kissojen omistajat olivat todella huolissaan kissoista.
 – Mutta kun saivat kissat syliinsä, olivat kyllä todella kiitollisia.
 Eläimetkin hoidetaan
 Palokunta ja ensihoitajat eivät jätä eläimiäkään pulaan, vaan auttavat niitä, jos vain suinkin pystyvät. Etelä-Karjalan sosiaali- ja terveyspiirin ensihoidon palvelupäällikkö  Jan-Erik Palviainen  kertoo, että ensihoidon näkökulmasta ensin pelastetaan ihmiset ja sitten eläimet.
 – Aina autetaan. Luonnollisesti ihmiset hoidetaan ensin, mutta totta kai kotieläimet pitää huomioida. Se on ihan selvä asia.
 Kissoille annettiin lisähappea happinaamareiden kautta. Samanlaisia käytetään myös ihmisten hoitamiseen.  EKSOTE Ensihoito/Jari Kononen
 Palviaisen mukaan on vähän vaikea sanoa, että kenen vastuulla eläinten hoitaminen on. Mutta riippumatta siitä, onko paikan päällä pelastusviranomainen tai sosiaali- ja terveyspuolen ihminen, niin jokaisella on velvollisuus auttaa.
 – Varmasti otetaan vastuu myös kotieläimistä siinä alkuvaiheen hätätilanteessa. Se on sitten eri asia, miten ja missä jatkohoidot järjestyvät.
 Palviainen kertoo, että eläinten hoitamisia sattuu ensihoitajille aina silloin tällöin.
 – Erityisesti huoneistopalot ovat sellaisia, joissa myös eläimet joutuvat akuutisti välittömään vaaratilanteeseen, kertoo Jan-Erik Palviainen.

Myrkyllistä savukaasua hengittäneet kissanpennut saatiin viime hetkellä pois palavasta talosta – ensihoitajien kikka pelasti pikkukissat lähes varmalta kuolemalta


Summary: Kokeet tehtiin Kiinassa, koska Espanjassa ne ovat kiellettyjä.

Espanjalaistutkija  Juan Carlos Izpisúan  johtama tutkimusryhmä on onnistunut yhdistämään ihmisen soluja apinan alkioon ensimmäistä kertaa historiassa.
 Asiasta kertoo espanjalainen  El Pais -sanomalehti.
 Tutkimusryhmän tavoitteena on pystyä kasvattamaan ihmisten elimiä sijaisisäntänä toimivassa eläimessä.
 Samaa temppua on aiemmin yritetty sian alkion kanssa, mutta sen ihmissolut eivät kiinnittyneet siihen.
 Sen sijaan lähempää sukua olevien eläimien kuten rottien ja hiirien kanssa Izpisúa on onnistunut.
 Hankkeessa mukana olevan espanjalaisen Murcian katolisen yliopiston vararehtori  Estrella Núñez  kertoo, että kokeisiin sisältyy tiettyjä eettisiä ongelmia.
 – Teemme kokeet apinoiden kanssa Kiinassa, koska täällä Espanjassa niitä ei saa tehdä, hän sanoo El Paisin haastattelussa.
 Usean eri eläimen geneettisestä solukannasta muodostuvaa eliötä kutsutaan kimeeriksi (eng. chimera). Antiikin Kreikan mytologiassa kimeeri oli tulta syöksevä hirviö, jolla oli leijonan, vuohen ja käärmeen päät.
 Japanissa vastaavan alan tutkimusryhmä sai tällä viikolla valtuudet kasvattaa ihmisten soluja hiirien ja rottien alkioissa, sekä siirtää alkiot sitten sijaisisäntänä toimivaan eläimeen,  kertoo Nature-tiedelehti.

Espanjalaistutkija yhdisti onnistuneesti ihmissoluja apinan alkioon – tavoitteena ihmiselimien kasvattaminen muissa eläimissä


Summary: Savonlinnalainen laivanvarustaja on koonnut ryhmän liikemiehiä, jonka tavoitteena on, että uusi upporikkaille tarkoitettu alus seilaisi Saimaalla viiden vuoden sisällä.

Saimaan alueen matkailutarjonta kasvaa merkittävästi 2020-luvulla, mikäli savonlinnalaisen laivanvarustajan Janne Leinosen suunnitelmat toteutuvat. Suunnitelma uuden 80-metrisen luksusaluksen hankinnasta on jo pitkällä.
 – Heti tämän risteilykauden päätyttyä käymme uuden hankkeen kimppuun täysipäiväisesti. Meillä on koossa niin vahva ryhmä liikemiehiä, rahoittajia ja asiantuntijoita, että uskon laivan seilaavan Saimaalla 4-5 vuoden kuluttua, Leinonen sanoo.
 Tarkoitus on rakennuttaa Saimaan olosuhteisiin räätälöity luksusalus, jolla varakas asiakaskunta risteilisi Saimalla muutaman päivän. Alukseen on tulossa 30-40 sviittitasoista hyttiä.
 – Iso alus ei kaikkiin paikkoihin pääse, joten käytämme pienempiä aluksia apuna. Asiakkaat ovat varakkaita ulkonmaalaisia muun muassa Aasiasta, Janne Leinonen arvioi.
 Kylpyläinvestoinnit kertovat vetovoimasta
 Leinosen perhe on pyörittänyt sisävesiristeilyjä Savonlinnan vesillä kymmeniä vuosia. Janne Leinonen on toisen polven yrittäjä, joka tarttui yrityksen ruoriin kolme vuotta sitten. Usko Saimaan alueen matkailun vetovoimaan on vahva.
 – Sellainen käsitys meillä on, että Saimaan alueen matkailijamäärät kasvavat räjähdysmäisesti lähivuosina ja menevät jopa Lapin ohi. Lappeenrannan ja Järvi-Sydämen kylpyläinvestoinnit kertovat, että marjat kerätään nyt. Meidän on tarkoitus risteilijätoiminnassa hyödyntää pitkälti olemassa olevia palveluita.
 Nykyiset Saimaan valkokyljet ovat pisimmillään 28 metriä pitkiä. Ne vetävät enimmillään vajaat 100 matkustajaa.
 Uusi alusta on tarkoitus rakentaaa kotimaassa ja varustaa mahdollisimma nykyaikaisella ja ympäristöystävällisellä tekniikalla.
 – Joitakin elementtejä tuodaan ehkä kustannussyistä ulkomailta, mutta rakentaminen tapahtuu Suomessa. Sähkön tuottamiseen ajatus on käyttää maakaasua, mutta liikkuminen voisi tapahtua höyryn voimalla, Leinonen kaavailee.
 Yritys aikoo laajentaa risteilytoimintaa myös muihin Saimaan alueen kaupunkeihin.
 – Katselemme koko ajan sopivia aluksia, joita voisimme hankkia.

Saimaalle ollaan rakentamassa kymmenien miljoonien eurojen uudentyyppistä luksusristeilijää: "Alueen matkailu kasvaa räjähdysmäisesti"


Yhdysvaltain lääkeviranomainen FDA on myöntänyt myyntiluvan lääkeyritys Orionin eturauhassyöpää hoitavalle daroluamidille. Lääke on tarkoitettu etäpesäkkeettömän, hormonaaliselle hoidolle vastustuskykyisen syövän hoitoon.
 Orionin ja Bayerin yhdessä kehittämä yhdiste sai myyntiluvan nopeutetun arvioinnin menettelyllä. Menettely on tarkoitettu lääkkeille, jotka saattavat parantaa vakavien sairauksien hoidon turvallisuutta tai tehoa merkittävästi.
 Tutkimuksessa merkittävä ero potilaiden elinajassa
 Kliinisessä tutkimuksessa syöpäpotilaat, joilla on riski syövän leviämiseen saivat joko 600 mg darolutamidia tai lumelääkettä. Lääkettä tutkimuksessa saaneen hoitoryhmän elinaika oli 40,4 kuukautta ja lumelääkettä. Tavanomaista hoitoa saaneen ryhmän elinaika oli 18,4 kuukautta.
 Darolutamidilla ei tällä hetkellä ole hyväksyntää Euroopan lääkevirastolta tai muilta terveysviranomaisilta Yhdysvaltojen ulkopuolella. Bayer on hakenut yhdisteelle myyntilupaa Euroopan unionissa ja Japanissa, sekä muilta terveysviranomaisilta.

Orionin syöpälääke sai myyntiluvan pikakäsittelyllä Yhdysvalloissa


Valtatie 4:n parannustyöt alkavat elokuussa Simossa muun muassa ohituskaistojen rakentamisella. Vt 4 on yksi Suomen valtaväylistä ja sen parantaminen välillä Oulu–Kemi sisältää työkohteita Kempeleessä, Oulussa, Iissä ja Simossa. Hankkeen kustannusarvio on 170 miljoonaa euroa, josta kuntien osuus on noin 30 miljoonaa euroa. Hankealue on 122 kilometriä.
 Urakka on  edennyt hyvin kesän aikana , ja nyt syksyllä työt alkavat myös Simon kohdalla.
 Väylä on tehnyt Viantienjoki-Makseniemi välisen osuuden parantamisesta urakkasopimuksen GRK Infra Oy:n kanssa ja työt alkavat elokuun alussa. Työt valmistuvat syksyllä 2020. Urakkahinta on noin 22 miljoonaa euroa.
 Urakka sisältää ohituskaistajaksojen, rinnakkaisteiden, alikulkusiltojen ja vesistösiltojen rakentamista. Työt käynnistyvät elokuun puolivälissä puuston poistolla ja kiertoteiden rakentamisella. Rakennustyöt jatkuvat läpi ensi talven.
 Väylän projektipäällikkö  Keijo Heikkilän  toteaa, että ohituskaistat parantavat liikenneturvallisuutta merkittävästi tieosuudella, jossa on paljon raskasta liikennettä. Kemiin suunnitellut teollisuusinvestoinnit todennäköisesti lisäävät raskasta liikennettä entisestään.
 – Liikenteen sujuvuus paranee ja ohitukset ovat lisäkaistojen myötä turvallisempia. Myös paikallisen liikenteen turvallisuus paranee, kun se siirtyy kulkemaan alikulkusiltojen kautta valtatien alitse, Heikkilä kertoo.
 Yhteysväli Oulu–Kemi on osa Suomen ja Ruotsin rannikkoseutujen satamakaupunkeja yhdistävää perämerenkaarta ja tärkeä elinkeinoelämän, matkailun ja kaivoskuljetusten reitti.
 Lue myös:
 Simossa kaksi miestä kuoli kolarissa aamulla – Nelostien liikenne katkesi koko päiväksi
 Rekkakuski näkee riskiohituksia Kemi-Oulu -välillä päivittäin: "Monenko pitää kuolla?"

Liikenneturvallisuus pohjoisessa paranee: odotettujen ohituskaistojen työt aloitetaan Kemin ja Oulun väliselle Nelostiellä


Saksalainen elektronisen musiikin pioneeriyhtye Kraftwerk on voittanut yli 20 vuotta kestäneen tekijänoikeuskiistan. Päätöksen teki Euroopan unionin tuomioistuin.
 Euroopan unionin tuomioistuimen päätös on poikkeuksellinen ennakkoratkaisu, jolla voi olla suuria vaikutuksia musiikkiteollisuuteen.
 Kraftwerk syytti  Moses Pelhamia  ja  Martin Haasia , saksalaisia tuottajia, heidän musiikkinsa laittomasta samplauksesta. Samplaus on jonkin jo olemassaolevan äänen, kuten musiikkikatkelman, käyttämistä uuden teoksen osana.
 Moses Pelham, toinen Kraftwerkin syyttämistä saksalaistuottajista. AOP
 Saksalaisyhtye julkaisi vuonna 1977 kappaleen  Metall auf Metall.  Pelham ja Haas tuottivat vuonna 1997 räppäri  Sabrina Setlurille  kappaleen  Nur mir , jossa oli hyödynnetty kahden sekunnin rumpupätkää Metall auf Metall -kappaleesta.
 Kraftwerk vaati oikeudessa, ettei Nur mir -kappaletta saa enää esittää, sen sisältävien äänilevyjen tuhoamista ja vahingonkorvauksia.
 Saksan oikeusasteissa Kraftwerk on aikaisemmin hävinnyt oikeusjutut, sillä saksalainen lainsäädäntö takaa vapauden samplata muiden ääniteoksia ilman lupaa ja maksutta.
 Tuomioistuimen ratkaisu kuitenkin linjaa, että jatkossa samplauksen käyttö toisesta kappaleesta vaatii aina alkuperäisen tuottajan luvan, ellei sitä ole muovattu tunnistamattomaksi.
 Se, kuinka tarkkaan ja tiukasti päätöstä jatkossa tulkitaan, jää nähtäväksi.
 Voit kuunnella Kraftwerkin Metall auf Metallin  täältä  ja Sabrina Setlurin Nur mirin  täältä .
 Viime aikoina musiikkibisneksen tekijänoikeuksista on kohistu paljon.  Yhdysvalloissa tuomioistuin päätti maanantaina , että  Katy Perryn  hittikappale Dark Horse vuodelta 2013 on plagiaatti gospelräppäri Flamen  Joyful Noise  -biisistä.
 Perry on kieltänyt koskaan kuulleenkaan biisiä. Korvauksia ei ole vielä päätetty.
 Kraftwerkin tekijänoikeuskiistan ratkeamisesta kertoi Suomessa ensimmäisenä  Helsingin Sanomat .
 Lue lisää :
 Katy Perryn hitti tuomittiin plagiaatiksi Los Angelesissa
 Kukaan ei halunnut soittaa meidän kanssamme! Avaruusromua 11.6.2017

Kraftwerk-yhtye voitti 20 vuotta vanhan tekijänoikeuskiistan – EU-tuomioistuimen poikkeuksellinen päätös: Samplaukseen on oltava aina lupa


Summary: Iäkäs savitaipalelainen nainen on löytynyt kuolleena Olkkolan uimarannan vedestä.

Savitaipaleella sijaitsevan Olkkolan uimarannan vedestä löytyi eilen tiistaina kuollut nainen.
 Hätäkeskus sai hälytyksen vedessä kelluvasta ihmisestä tiistaiaamuna.
 Ensihoito tuli paikalle, mutta nainen todettiin kuolleeksi.
 Kuollut oli iäkäs paikkakuntalainen nainen.
 Poliisi selvittää naisen kuolinsyytä.

Vedestä löytyi kuollut nainen Savitaipaleella


Suomalaiset yritykset pitävät suhdannetta vielä kohtalaisena kaikilla päätoimialoilla, ilmenee Elinkeinoelämän keskusliiton EK:n  suhdannebarometrista . Tahti on kuitenkin hiljentymään päin.
 – Maailmantaloudessa riskit heikommasta kehityksestä ovat kasvussa, ja tämä heijastuu väistämättä myös Suomeen. Pahimmassa tapauksessa kasvu voi tyssätä nopeastikin, varoittaa EK:n johtava ekonomisti  Sami Pakarinen .
 Barometrin mukaan yritysten tuotanto, myynti sekä henkilöstömäärä lisääntyivät alkuvuodesta. Tuotanto- ja myyntiodotukset syksyllä ovat verraten hyvällä tasolla muilla päätoimialoilla paitsi rakentamisessa.
 Suhdanneodotukset ovat kuitenkin olleet laskusuunnassa jo reilun vuoden ajan. Heinäkuussa teollisuuden saldoluku oli –12, rakentamisen –21 ja palveluiden –7.
 Lue aiheesta lisää:
 Teollisuuden investointien laahaaminen hämmentää tutkijoita – Miksi yhteisöveron alennus tai kiky-sopimus eivät tepsi?
 Suomalaisten arviot omasta taloudestaan pysyivät vaisuina – työttömyystilanteen odotetaan synkkenevän

Yritykset pitävät suhdannetta kohtalaisena – Ekonomisti varoittaa: "Maailmantalouden riskit heijastuvat Suomeen"


Summary: Ilmajoella Etelä-Pohjanmaalla on tulessa useita maatilan ulkorakennuksia.  Pelastuslaitos luonnehtii paloa suurpaloksi.

Ilmajoella Etelä-Pohjanmaalla on syttynyt suuri tulipalo. Tulessa on useita maatalousrakennuksia. Eläimiä ei ole vaarassa, kertoo Etelä-Pohjanmaan pelastuslaitoksen pelastuspäällikkö  Keijo Kangastie.
 Tilan päärakennus pystytään säästämään, mutta veden tarve paikanpäällä on suuri, kertoo Kangastie. Vahingot tulevat hänen mukaansa olemaan isot.
 Kerromme kohta lisää.

Suurpalo Ilmajoella – useita rakennuksia tulessa


"Vapauttakaa oikeamieliset!". "Ei mellakoitsijoita, vain tyranniaa!". "Vallatkaa Hongkong takaisin, aikamme vallankumous!".
 Näiden iskulauseiden rytmittämänä Hongkongissa yli 40 ihmistä asteli oikeuden eteen keskiviikkona. Sadat mustiin pukeutuneet kerääntyivät oikeudenkäynnin ajaksi oikeustalon ulkopuolelle tukemaan syytettyjä.
 Syytettyjä epäillään mellakoinnista viikolopun mielenosoitusten aikana, jolloin tuhannet aktivistit ottivat yhteen väkivaltaisesti poliisin kanssa lähellä Kiinan edustustoa kaupungissa.
 Paikallisen poliisin mukaan pidätetyt ovat iältään 16–41-vuotiaita. Heidän joukossaan on muun muassa opiskelija, opettaja, sairaanhoitaja, kokki ja rakennustyömaan työntekijä.
 – Kiinan hallinto haluaa vain pelotella ihmisiä menemästä ulos ja protestoimasta uudelleen. Se saada osan meistä luovuttamaan, sanoi  Syrus -nimellä esiintyvä henkilö uutistoimisto Reutersille.
 Osa protestoijista on toista mieltä.
 – En pelkää protestoida. Tämä koko juttu tänään vain tekee minut aiempaa vihaisemmaksi, sanoo 21-vuotias  Gartner -niminen mielenosoittaja uutistoimisto Reutersille.
 Protestit äityneet väkivaltaisiksi viime viikkoina
 Mielenilmauksissa protestoijat ja poliisi ovat ottaneet väkivaltaisesti yhteen. Esimerkiksi kun mielenosoittajat kerääntyivät tukemaan mellakoinnista syytettyjä poliisiaseman edustalle, poliisi hajoitti mielenilmauksen käyttämällä pippurisumutetta ja pamppuja.
 Uutistoimisto AFP:n mukaan television suorassa lähetyksessä on näytetty kuvaa, jossa poliisi osoittaa aseella protestoijia, jotka heittävät hänen ylleen esineita.
 Väkivaltaisuudet ovat kiihtyneet kuluneen kahden viikonlopun aikana. Molemmat osapuolet käyttävät väkivaltaa: mielenosoittajat heittävät poliisia kohti tiilejä ja pulloja, johon poliisi on toistuvasti vastanut kumiluodein ja laukaisemalla kyynelkaasua.
 Noin viikko sitten ainakin 45 ihmistä loukkaantui, kun  naamioituneet miehet hyökkäsivät  ihmisten kimppuun Yuen Longin rautatieasemalla. Mukana oli paitsi mielenosoituksesta palaavia, mutta silminnäkijähavaintojen mukaan myös naisia ja lapsia.
 Kuukausia muhinut poliittinen kriisi
 Muutama kuukausi sitten alkaneet protestiaallot ovat syösseet Britannian entisen siirtomaan suurimpaan poliiittiseen kriisiin sitten vuoden 1997, jolloin Hongkong luovutettiin takaisin Kiinan hallintaan.
 Poliittinen kuohunta alkoi Hongkongissa kesän alussa lakialoitteesta, jonka mukaan rikoksesta epäillyn olisi saanut luovuttaa tuomiolle Manner-Kiinaan.
 Hongkongin hallintojohtaja  Carrie Lam  on luvannut, ettei lakihanke etene.
 Mielenosoittajat eivät usko Lamin lupaukseen.
 He ovat vannoneet jatkavansa mielenosoituksia kunnes poliisin toiminnasta järjestetään puolueeton tutkimus, pidätettyjä armahdetaan sekä kiistelty luovutuslakialoite kuopataan lopullisesti.
 Lisäksi protestoijat vaativat, että hallintojohtaja eroaa ja alueelle vaaditaan yleistä äänioikeutta.
 Mellakoinnista jopa 10 vuoden vankilatuomio
 Kyseessä on ensimmäinen kerta kun kaupungin viranomaiset turvautuvat mellakkasyytteisiin. Syytetyyppi voi myös turhauttaaa aktivisteja, sillä he ovat vaatineet, että kaupungin hallinto välttäisi käyttämästä mellakka-termiä puhuessaan mielenilmauksista.
 Mellakointisyytteet luettiin vain päivä sen jälkeen, kun Kiinan hallinto ilmaisi tukensa hallintojohtaja Lamille ja poliisille ja vaati, että väkivaltaisia protestoijia rankaistaan nopeasti.
 – Yksikään sivistynyt tai oikeusturvaa noudattava yhteiskunta ei siedä hillitöntä väkivaltaa, sanoi Hongkongin ja Macaon toimiston edustaja toimittajille uutistoimisto AFP:n mukaan.
 Paikallisen lain mukaan mellakointi tarkoittaa laitonta, yli kolmen henkilön kokoontumista, jossa yksi henkilö "rikkoo rauhaa". Siitä voi seurata jopa 10 vuoden vankilatuomio.
 Lue myös :
 Poliisi ja mielenosoittajat ottavat taas rajusti yhteen Hongkongissa – Poliisi asukkaille: Sulkekaa ikkunat kyynelkaasun vuoksi
 Hongkongin mielenosoittajat syyttivät poliisia triadien suojelusta ja suojautuivat virkavallan ammuksilta sateenvarjoin
 Hongkongissa väkivaltainen yö – Naamioitunut valkopaitainen joukko hyökkäsi mielenosoittajien kimppuun
 "Taistellaan yhdessä", "Jaksaa, jaksaa" – poliittisin iskulausein varustetut leivonnaiset viedään käsistä Hongkongissa

Hongkongissa pidätettiin yli 40 ihmistä mellakoinnista – syylliseksi tuomittuja voi odottaa jopa 10 vuoden vankilatuomio


Summary: Viikonloppuna lämpötilat jäävät alle 20 asteeseen koko maassa.

Elokuun alun sää jatkuu siitä, mihin heinäkuun sää jäi.
 – Loppuviikkoa lähestyttäessä pilvet valtaavat lähes koko maan, kun koillisesta virtaa Suomeen kylmää ilmaa, sanoo Ylen meteorologi  Joonas Koskela .
 Tänään ja torstaina voidaan lännessä päästä aurinkoisimmilla paikoilla yli 20 asteeseen.
 Koskelan mukaan vielä perjantaina voidaan päästä paikoin lähelle 25 astetta Lounais-Suomessa. Muualla maassa lämpötilat jäävät alle 20 asteeseen ja Lapissa alle 15 asteeseen.

 Viikonloppuna viileää koko maassa
 Koskela kertoo, että lämpötilat tulevat jäämään alle 20 asteeseen viikonloppuna koko maassa.
 – Suurimmassa osassa maata on pilvistä, mutta paikoin aurinko saattaa päästä pilkistämään pilvien lomasta, Koskela toteaa.
 Sadekuurot ovat viikonloppuna paikallisia ja niitä on odotettavissa Etelä- ja Keski-Suomeen.
 Lue lisää:
 Heinäkuun alku ollut paikoin viilein miesmuistiin – erityisesti Itä-Suomessa ollut harvinaisen kylmää

Yli 10 asteen pudotus viime viikonlopusta – elokuu alkaa pilvisenä ja viileänä lähes koko maassa


Summary: Kotkaniemi oli Suomen tasavallan kolmannen presidentti P.E. Svinhufvudin ja hänen Ellen-vaimonsa koti Luumäellä. Talon lisäksi nähtävää on puutarhassa.

Kun 1930-luvulla kurkisti Kotkaniemen päärakennuksen ikkunasta järvelle päin, näki vehreän puutarhan.
 Lähellä taloa pensaissa kukkivat muhkeat vaaleanpunaiset ruusut ja näyttävässä ympyrän muotoisessa multapenkissä hehkuivat kukat monissa väreissä. Kukkaistutusten alapuolella rinteessä kohosivat kymmenet omenapuut ja marjapensaat.
 Lähempänä rantaa, paremman kasteluetäisyyden päässä, sijaitsivat tarkkarajaiset puutarhapalstat. Niissä versoivat monivuotiset piparjuuri, raparperi ja parsa sekä yksivuotiset pavut, juurikkaat ja sipulit.
 Ellen Svinhufvud oli käytännöllinen ja tarmokas nainen, joka nautti puutarhan ja kukkaistutuksien hoitamisesta.  Sirkka ja Jorma Svinhufvudin kotialbumi
 Jos tarkkaan katsoi, saattoi ikkunasta nähdä puutarhassa kyykkimässä myös rouva  Ellen Svinhufvudin .
 ― Puutarha oli Ellenille tosi tärkeä. Hän pyöritti maataloa yhdessä pehtorin kanssa, ja käytännössä Ellen suunnitteli sen, miltä täällä näyttää. Hän vietti tuntikausia kitkemässä ja hoitamassa puutarhaa. Se oli tärkeä ja rakas harrastus hänelle, Kotkaniemen projektipäällikkö  Annastiina Löppönen  kertoo.
 Kotkaniemen huvila palautettiin entiseen loistoonsa remontissa, joka alkoi vuonna 2016. Silva Laakso / Yle
 Omavaraisuus oli tärkeää
 Kotkaniemi rakennettiin Luumäelle vuonna 1899. Presidentti  Pehr Eivind Svinhufvud  ja hänen vaimonsa Ellen Svinhufvudasuivat siellävuosina 1908–1953. Huvilamaisen asuinrakennuksen ympärillä elettiin perinteistä maalaiselämää.
 Puutarhan tehtävä oli olla paitsi kaunis, myös toiminnallinen. Omavaraisuus oli tärkeää ja siksi palstoilla viljeltiin kaikkea, mitä maalaistalossa saatettiin tarvita.
 Ilmakuva hyötypuutarhapalstoista. Tarkkarajaisilla palstoilla kasvaa eri lajikkeita.  Mikko Savolainen / Yle
 – Hyötypuutarhaan oli ehdottomasti panostettu. Talon toisella puolella oli enemmän kauniita lajikkeita, mutta toisaalta myös kestäviä, Löppönen kertoo.
 Seurapiirit olivat presidentin puolisolle tuttuja, mutta Ellen Svinhufvud ei karsastanut ruumiillista työtä. Kotkaniemen tilan vijelyksillä viljeltiin muun muassa ruista, kauraa, ohraa ja pellavaa.  Tiina Kolarin  tekemässä Kotkaniemen  kasvillisuus- ja kulttuurimaisemaselvityksessä  kerrotaan, että puutarhan suurin kukoistuskausi on sijoittunut 1920–30-luvuille.
 Raparperit ovat monivuotisia hyötykasveja.  Silva Laakso / Yle
 Huippuvuodet hiipuivat
 Presidentti P.E Svinhufvud oli kuollut jo vuonna 1944. Ellen Svinhufvudin kuoleman jälkeen vuonna 1953 tila siirtyi jälkeläisille. Puutarhan parhaat päivät olivat tosin alkaneet hiipua jo talvisodan aikaan 1940-luvulla. Omistajat vaihtuivat ja vuodet vierivät.
 Vuonna 2016 alkoi  remontti , jolla kotimuseo palautettiin entiseen loistoonsa. Samalla uuden ilmeen sai myös ympäristö. Tarvetta olikin, sillä Ellen-rouvan kaunis puutarha oli vuosien saatossa kasvanut villiksi lupiinipelloksi.
 Kivillä reunustettu kukkapenkki on samalla paikalla, kuin 1900-luvun alkupuolella. Silva Laakso / Yle
 Apuun etsittiin vanhoja valokuvia, joiden avulla kartoitettiin kukkapenkkien oikeat sijainnit. Kun alueelle tehtiin kasvillisuusselvitys vuonna 2013, löydettiin siinä 184 lajia.
 Osa oli säilynyt Ellen Svinhufvudin ajoista. Niistä muistoina olivat esimerkiksi syreenit ja pensasruusut. Hyötypuutarhasta jäljellä oli enää ruohosipuli. Sekin oli ehtinyt välillä poistua Kotkaniemestä, mutta palasi 1970-luvulla kesävieraan mukana. Kesävieraan tuomiset oli kasvatettu Ellen Svinhufvudin antamista ruohosipuleista, jotka hän oli alunperin tuonut Siperiasta.
 Kun puutarhaa alettiin ennallistaa, kävi selväksi, että Ellen Svinhufvud oli taitava puutarhuri. Puutarhassa kukkivat kukat läpi kesän niin, että kun yhden kukintakausi päättyy, seuraavassa penkissä se alkaa.
 Ellen-rouvan ruohosipuli palautettiin Kotkaniemeen 1970-luvulla. Sirkka Haverinen / Yle
 Hyötypuutarhan uusi elämä
 Ellen Svinhufvudin aikaan hyötypuutarha oli tarkkarajaisilla palstoilla. Tiina Kolarin kasvillisuusselvityksessä kerrotaan, että myöhemmässä vaiheessa kasvipalsta jyrättiin pitkänmalliseen muotoon.
 Palstat palautettiin, kun puutarha kunnostettiin. Samalla paikalle löytyi myös jatkaja. Ellen Svinhufvud oli yksi paikallisen marttakerhon, Toikkalan marttojen, perustajajäsen. Niinpä asiassa käännyttiin nyt marttojen puoleen.
 Pellava kasvaa hyötykasvimaalla. Sitä viljeltiin myös Ellen Svinhufvudin aikaan.  Silva Laakso / Yle
 – Saimme viime vuonna vinkkiä, että tänne tulee palstoja, joita voi viljellä. Meiltä kysyttiin, että kiinnostaisiko marttoja. Kun sitten juteltiin, meiltä löytyi yhdeksän oikein innokasta marttaa, jotka alkoivat pyörittää kasvimaata. Se on hauskaa yhdessäoloa, kuvailee puheenjohtaja  Tarja Nokelainen  Toikkalan martoista.
 Alkuun palstan ylläpidossa oli omat haasteensa. Kuuma kesä vaati kastelua ja vettä piti kantaa järvestä. Laituriakaan ei ollut, joten veden haku oli vaikeaa.
 – Silloin kannettiin vettä naisvoimin. Nyt täällä on onneksi pumppu, Nokelainen kertoo.
 Kotkaniemen ikkunoista näkyy ulos järvelle. Samalla puolella aukeaa myös puutarhamaisema.  Mikko Savolainen / Yle
 Kokeilevat puutarhurit
 Ellen-rouvan muisto elää hyötypuutarhassa, vaikka liian orjallisesti lajien kanssa ei noudatetakaan 1930-luvun mallia.
 Tarja Nokelainen kertoo marttojen olevan kovia kokeilemaan erilaisia lajikkeita. Nyt mullassa kasvaa esimerkiksi kokeiluerä sinistä perunaa.
 – Myös Ellen oli kova kokeilemaan uusia lajeja, Annastiina Löppönen tietää.
 Hyötykasvimaalla kasvoi Ellenin aikaan moni- ja yksivuotisia lajeja.  Silva Laakso / Yle
 Yksi esimerkki olivat rusokirsikkapuut. Ellen Svinhufvud oli kiinnostunut japanilaisesta kulttuurista. Kotkaniemen pääsisäänkäynnin edustalla kasvava rusokirsikkapuu oli tiettävästi Ellen-rouvan istuttama.
 Tänä kesänä kasvimaalla on kasvatettu muun muassa raparperia, kurpitsaa, sipuleita ja papuja. Ja on paluun tehnyt myös Ellenin aikainen vanha tuttu, pellava.
 ― Tämä on sellainen kokeilu. Haluamme tietää mitä siitä kasvaa ja miten sitä voi käyttää, Nokelainen kertoo.
 Lue seuraavaksi:   Miljoonilla euroilla peruskorjattu Kotkaniemi avautui toukuussa 2018 – tältä se näyttää

Presidentin puutarha palasi vuosien jälkeen alkuperäiseen asuunsa – katso kuvat ainutlaatuisesta kukkaloistosta


Summary: Tekohetkellä paikalla oli naisten lisäksi mies, myös lähistöllä ollutta miestä epäillään rikoksesta.

Poliisi epäilee Pohjanmaalla Laihialla tapahtuneen henkirikoksen motiiviksi mustasukkaisuutta ja kolmiodraamaa. 60-vuotias nainen löytyi viime vuoden heinäkuussa kuolleena kotoaan.
 – Motiivin epäillään olevan tämmöinen parisuhdeasia, rakkaus, mustasukkaisuus. Kolmiodraamaksi voi sitä luonnehtia, sanoo tutkinnanjohtaja  Hans Fagerström .
 Epäiltynä naisen taposta on noin viisikymppinen nainen, joka on edelleen vangittuna. Tutkinnanjohtajan mukaan nainen kiistää teon.
 – Hyvässä hengessä ja yhteistyökykyinen on ollut, mutta kiistää epäilyt kaikilta osin.
 Uhrilla ei ollut poliisin mukaan ulkoisia vammoja. Fagerström on edelleen vaitonainen tekotavasta.
 – Tekotapa on sikäli selvinnyt, mutta katson, että se on loppuun asti salassa pidettävä asia.
 Tekotapaa ei Fagerströmin mukaan voi pitää täysin poikkeuksellisena. Hän on aiemmin kertonut, että uhria ei surmattu insuliinilla. Syy yhden tekotavan poissulkemiselle oli Fagerströmin mukaan se, että paikkakunnalla levisi valheellisia huhuja tapauksesta.
 Toinen mies asunnossa, toinen lähimailla
 Naisen epäillään toimineen yksin, mutta hänen lisäkseen taposta epäillään tällä hetkellä kahta miestä. Toinen miehistä on tutkinnanjohtajan mukaan ollut paikalla, kun epäilty henkirikos on tapahtunut.
 Toinen "lähimailla" ollut mies liittyy Fagerströmin mukaan kolmiodraamaan. Fagerströmin mukaan on vielä epäselvää, siirtyykö tapaus miesten osalta syyttäjälle.
 Fagerströmin mukaan epäillyn rikoksen olosuhteista ei voi tässä vaiheessa tarkemmin kertoa. Hän kuitenkin korostaa, että kyse ei ollut juhlista tai "juopporemmistä". Tapaukseen liittyvä nelikko ei ollut viettänyt aikaa yhdessä ennen uhrin kuolemaa.

Mustasukkaisuus ja kolmiodraama Laihian epäillyn henkirikoksen taustalla – naista epäillään toisen naisen tappamisesta viime kesänä, poliisi vaitonainen tekotavasta


Summary: Tutkinnanjohtajan mukaan kaikkiin yhteydenottoihin tullaan vastaamaan.

Poliisi on saanut kymmeniä yhteydenottoja sen jälkeen, kun se kertoi tutkivansa laajaa, vuosia kestänyttä seksuaalirikoskokonaisuutta Helsingin Laajasalossa.
 – Yhteydenottoja on tullut tiedotteen julkaisemisen jälkeen useita kymmeniä. Toistaiseksi kahta ihmistä on kuulusteltu heihin mahdollisesti kohdistuneen rikoksen vuoksi, kertoo tutkinnanjohtaja  Saara Asmundela  STT:lle sähköpostitse.
 Poliisi julkaisi maanantaina kuvan epäillystä miehestä, joka on nuorten keskuudessa tunnettu nimellä "Eno". Poliisin mukaan seksuaalirikokset ovat tapahtuneet miehen kotona Helsingin Laajasalossa, missä hän on tarjonnut nuorille alkoholia ja huumaavia lääkkeitä.
 Seksuaalisen väkivallan uhriksi on joutunut ainakin 12 alaikäistä tyttöä, poliisi kertoi maanantaina.
 Asmundelan mukaan kaikkiin yhteydenottoihin tullaan vastaamaan ja kuulustelut järjestetään mahdollisimman pian.
 – Poliisin täytyy ensinnäkin selvittää, täyttääkö ilmoitettu menettely jonkin rikoksen tunnusmerkistöä ja milloin epäilty rikos on tapahtunut, sillä syyteoikeuden vanheneminen lasketaan tekoajankohdasta.
 Epäillään useista törkeistä raiskauksista
 Rikoksista epäilty 64-vuotias laajasalolaismies vangittiin jo maaliskuun alussa, selviää käräjäoikeuden vangitsemistiedoista.
 Vangitsemistietojen perusteella miestä epäillään yli 20 rikoksesta, joiden joukossa on muun muassa useita törkeitä raiskauksia, seksuaaliseen tekoon pakottamisia ja lapsen seksuaalisia hyväksikäyttöjä. Ensimmäinen epäilty hyväksikäyttö alkoi vuoden 2006 heinäkuussa ja kesti yhteensä kaksi vuotta.
 Miehen on epäilty myös pitäneen hallussaan ja levittäneen lapsen seksuaalista hyväksikäyttöä sisältävää materiaalia. Materiaaliin liittyvien rikosten tekoaika päättyi muutamaa päivää ennen vangitsemista.
 Seksuaalirikosten lisäksi miestä on vangitsemistietojen perusteella epäilty huumausainerikoksesta ja pahoinpitelystä.
 Lue lisää:
 Ainakin 12 uhria, ehkä enemmänkin – laaja seksuaalirikosvyyhti järkyttää Helsingissä, Kampissa nuorille järjestetään keskusteluapua jo tänä iltana   Poliisi saanut kymmeniä uusia vihjeitä "Enoon" liittyen – Miestä epäillään useista lapseen kohdistuneista seksuaalirikoksista Helsingissä, ainakin 12 uhria

Poliisille tullut useita kymmeniä yhteydenottoja "Enosta" – mahdollisesti kaksi uutta uhria


Summary: Keskiviikkona ainakin 28 ihmistä kuoli ja 10 loukkaantui matkustajabussin törmättyä tienvarsipommiin.

Kansainväliset organisaatiot ja sopimukset

YK:n tuoreen  raportin mukaan  siviiliuhrien määrä Afganistanissa on laskenut viime vuoden takaisesta ennätysmäärästä.
 Vuoden 2019 ensimmäisen kuuden kuukauden aikana Afganistassa sai surmansa 1 366 ja haavoittui 2 446 siviiliä. Luvut ovat pienemmät kuin viime vuonna, jolloin uhriluku oli sodan historian korkein.
 Tästä huolimatta Afganistan on  Global Peace Indexin mukaan  maailman vaarallisin maa.
 Siviiliuhrien määrä on maassa YK:n mukaan kasvussa ja se oli vuoden toisella vuosineljänneksellä selvästi korkeampi kuin ensimmäisellä.
 YK:n mukaan siviilien tilanne Afganistanissa on edelleen shokeeraava eikä sitä voi hyväksyä.
 Suurin osa uhreista on hallituksen vastaisten voimien aiheuttamia, mutta hallitusta tukevien joukkojen käsissä on tämän vuoden puolella kuollut enemmän ihmisiä.
 Tänään keskiviikkona ainakin 28 ihmistä kuoli ja 10 loukkaantui matkustajabussin törmättyä tienvarsipommiin Kandaharin ja Heratin välisellä maantiellä.
 Farahin maakunnan edustajan  Muhibullah Muhibin  mukaan kyseessä olisi talebanien asettama pommi. Muhibin mukaan kaikki kuolleet ovat siviilejä, lähinnä naisia ja lapsia.
 Afganistanissa alkoi tällä viikolla syyskuussa järjestettävien presidentinvaalien kampanjointi. Sen odotetaan lisäävän väkivaltaisuuksia maassa entisestään, tehden siitä aiempaa vaarallisemman siviileille.

Siviiliuhrien määrä Afganistanissa laski viime vuodesta, mutta lähti jälleen nousuun – YK: Uhrimäärä on edelleen shokeeraavan korkea


Summary: Järjestön mukaan sitova opettajamitoitus maksaisi noin 13 miljoonaa euroa.

Ennen kevään vaaleja yhdeksi keskeiseksi puheenaiheeksi nousi erityisesti vanhustenhoidon hoitajamitoitus. Nyt omalle alalleen vaatii sitovaa mitoitusta Opetusalan Ammattijärjestö OAJ.
 Kouluihin on liiton mukaan saatava lain turvaama opettajamitoitus. Alkuopetuksessa suhdeluvun tulisi olla yksi opettaja 18:aa oppilasta kohti ja kolmannelta luokalta lähtien yksi opettaja 20:tä oppilasta kohti, OAJ ehdottaa.
 Uudistus voitaisiin toteuttaa 13 miljoonalla eurolla, liitto laskee. Mitoituksen tarvetta perustellaan esimerkiksi koulujen turvallisuuden ja oppimista edistävän vuorovaikutuksen lisäämisellä.
 Oppivelvollisuus ei saa päättyä kesken tutkinnon
 Oppivelvollisuusikää tulisi liiton mielestä nostaa hallituksen kaavailemasta 18 ikävuodesta. Nosto 19 ikävuoteen takaisi OAJ:n mukaan sen, että oppivelvollisuus ei pääty lukio- tai ammattikoulututkinnon ollessa vielä kesken.
 Oppivelvollisuuden pidentämisen valmisteluun tulee varata riittävästi aikaa, sanoo OAJ:n puheenjohtaja  Olli Luukkainen . Hänen mukaansa toteutuksessa voisi jopa ottaa mallia 1970-luvun peruskouluun siirtymisestä.
 – Siirtyminen peruskouluun aloitettiin pohjoisesta ja se tapahtui usean vuoden aikana. Voisiko oppivelvollisuusuudistus alkaa etelästä ja edetä pohjoiseen, Luukkainen aprikoi tiedotteessa.
 Opettajan lähtöpalkka hilattava yli 3 000 euron
 OAJ esitteli syksyn liittokierrokseen ja opetusalan tulevaisuuteen liittyviä tavoitteitaan tänään medialle Helsingissä. Alan vetovoimaa tulee Luukkaisen mielestä lisätä aloituspalkkoja korottamalla.
 Liiton tavoitteena on usean vuoden palkkaohjelma, jonka jälkeen aloittavan, ylemmän korkeakoulututkinnon suorittaneen opettajan lähtöpalkka on noussut yli 3 000 euroon. Nyt esimerkiksi luokanopettajan vähimmäispalkkataso on noin 2 661 euroa ja peruskoulun aineenopettajan 2 873 euroa kuukaudessa, liitto laskee.
 – Opettajan ammatti on yhä suosittu. Opettajankoulutuksen hakijamäärien lasku kertoo kuitenkin opetus- ja kasvatustyön vetovoiman heikkenemisestä. Osaltaan kehityskulku kielii siitä, etteivät alan palkkaustaso, työolosuhteet eikä opettajan urakehitys enää houkuta nuoria entiseen tapaan, Luukkainen arvioi.
 Kikystä halutaan syksyllä kompensaatio
 Syksyn liittokierroksesta ennakoidaan yleisesti hankalaa, sillä työntekijä- ja työnantajaosapuolten välejä hiertää esimerkiksi kilpailukykysopimuksen tuoman työajanpidennyksen kohtalo.
 Naisvaltainen opetusala on muun julkisen sektorin rinnalla lunastanut osansa kiky-sopimuksesta, joka paitsi lisäsi työaikaa myös leikkasi määräaikaisesti lomarahoja, Luukkainen sanoo.
 – Lähestyvällä neuvottelukierroksella haluamme kompensaation kikystä. On tarvetta tarkastella sekä työaikoja että palkkausta, hän linjaa.
 Lisäksi OAJ haluaa esimerkiksi, että varhaiskasvatuksen opettajat siirretään opetusalan sopimuksiin.
 Lue aiheesta lisää:
 Kiky kiristää tunnelmaa syksyn työmarkkinaneuvotteluissa – ”Meillä on täysin eri lähtökohdat”, sanoo Teknologiateollisuuden Minna Helle
 Helpotus pienituloisimpien perheiden lukiolaisille ja ammattikoululaisille: Kela alkaa maksaa oppimateriaalilisää ensi viikolla
 Työministeri avasi hallituksen työllistämissuunnitelmia – ministerillä vahva usko koulutuksen voimaan, työperäistä maahanmuuttoa halutaan lisätä

OAJ haluaa nostaa oppivelvollisuusikää 19 vuoteen, korottaa opettajien palkkoja ja sitovan opettajamitoituksen kouluihin


Summary: Mielenterveyden häiriöt ovat suomalaisten nuorten merkittävin terveysongelma.

Nuorten mielenterveyspalvelujen tarve on viime vuosina kasvanut räjähdysmäisesti, sanoo Itä-Suomen yliopiston nuorisopsykiatrian professori  Tommi Tolmunen .
 Tilanne on sama koko maassa.
 Noin joka viides nuori on kärsinyt mielenterveysongelmista. Niistä yleisimpiä ovat masennus, ahdistuneisuus ja itsetuhoiset ajatukset.
 On epäselvää, ovatko ongelmat lisääntyneet, vai tunnistetaanko niitä vain aiempaa paremmin.
 Ainakin moniongelmaisuus on Tolmusen mukaan lisääntynyt.
 – Taustatekijöitä voi olla monia. Perheet hajoavat, ja päihteiden saatavuus on helpottunut. Nuorten pitäisi opiskella hyvin itsenäisesti, eikä yhteiskunnassa ole oikein käyttöä "huonosti" pärjääville, Tolmunen luettelee.
 Myös yleinen tietoisuus mielenterveysongelmista on lisääntynyt.
 – Nuoret tunnistavat ne paremmin, koska niistä on puhuttu ja esimerkiksi julkkiksia on tullut esiin omine ongelmineen, Tolmunen sanoo.
 "Lisää koulupsyykkareita"
 Tolmusen mukaan olisi tärkeää satsata nuorten hoitamiseen ajoissa, jotta ongelmat eivät lisääntyisi entisestään.
 – Vakavimmissa tapauksissa säännöllinen hoito voi alkaa jo ensimmäisestä tapaamisesta, mutta usein lähete pyörii usean eri tahon kautta. On huono, että esimerkiksi terapia aloitetaan eri viiveellä eri potilailla, Tolmunen sanoo.
 Hän kannattaisi esimerkiksi kouluissa toimivien psykiatristen sairaanhoitajien lisäämistä.
 – Tuolloin lievimmät häiriöt saataisiin hoidettua mahdollisimman nopeasti, eivätkä ne kehittyisi pahemmiksi. Tämä olisi myös taloudellisesti järkevää, Tolmunen toteaa.

Professori: Yhä useampi nuori on moniongelmainen – nuorten mielenterveyspalveluiden tarve on kasvanut räjähdysmäisesti


Omistusasuntojen hintojen eriytyminen jatkuu voimakkaana pääkaupunkiseudun ja muun Suomen välillä. Tilastokeskuksen  mukaan  vanhojen osakeasuntojen hinnat nousivat huhti–kesäkuussa pääkaupunkiseudulla 1,6 prosenttia vuoden takaisesta, kun muualla Suomessa hinnat putosivat keskimäärin 1,3 prosenttia.
 Oulussa ja Turussa hinnat kuitenkin nousivat, ja Lahdessa sekä Tampereella hinnat pysyivät lähes vuoden takaisella tasollaan.
 Sama suuntaus näkyy, kun hintoja verrataan edelliseen vuosineljännekseen. Tammi-maaliskuuhun verrattuna vanhojen osakeasuntojen hinnat kohosivat pääkaupunkiseudulla 2 prosenttia ja muualla Suomessa 0,8 prosenttia.
 Kesäkuussa vanhojen kerros- ja rivitaloasuntojen hinnat olivat pääkaupunkiseudulla 2,2 prosenttia korkeammat kuin viime vuoden kesäkuussa. Muualla Suomessa hinnat laskivat 1,1 prosenttia.
 Eriytyminen koskee myös uusia asuntoja. Pääkaupunkiseudulla uusien asuntojen hinnat nousivat 9,7 prosenttia vuoden takaisesta. Muualla maassa hinnat laskivat 1,1 prosenttia. Toukokuuhun verrattuna hinnat kohosivat pääkaupunkiseudulla yhden prosentin ja putosivat muualla maassa 0,8 prosenttia.
 Osakeasuntojen hintojen kuukausitilaston ilmestyessä siinä on mukana tuoreimman tilastokuukauden osalta noin puolet kaikista kaupoista.

Asuntojen hintojen eriytyminen jatkuu – pääkaupunkiseudulla nousua, muualla laskua


Summary: Isä erotettiin tyttärestään epäonnistuneen vaipanvaihdon takia.

Yhdysvaltain viranomaiset ovat erottaneet Meksikon rajalla lähes tuhat siirtolaislasta vanhemmistaan sen jälkeen, kun tuomari määräsi käytännön lopetettavaksi. Asiasta kertoo American Civil Liberties Union -järjestö (ACLU), joka on yksi Yhdysvaltain merkittävimmistä kansalaisoikeusjärjestöistä.
 Järjestö totesi oikeudelle jättämissään asiakirjoissa, että lasten vanhempia on rajalla syytetty muun muassa rikoksista ja heitteillejätöstä, jotta erottamista on voitu jatkaa.
 Viime vuoden toukokuussa presidentti  Donald Trumpin  hallinto alkoi erottaa laittomasti Yhdysvaltoihin tulleiden perheiden lapsia vanhemmistaan osana niin kutsutta nollatoleranssipolitiikkaa. Käytäntö herätti kritiikkiä ulkomaita myöten. Kaikkiaan 2 700 lasta ehdittiin erottaa perheistään.
 Kuuden viikon jälkeen yhdysvaltalaistuomari määräsi, että lapset pitää palauttaa vanhemmilleen. Tuolloin Trumpin hallinto linjasi, että se erottaa lapsia vain, jos vanhempi katsotaan riskiksi lapselleen.
 Puhevika johti erottamiseen
 ACLU:n mukaan rajaviranomaiset ovat erottaneet lapsia vanhemmistaan hyvin vähäisistä syistä, kertoo  Washington Post.  Nyt järjestö vaatiikin, että tuomari linjaa, missä tapauksissa rajaviranomaiset saavat erottaa perheitä.
 ACLU:n keräämät esimerkit ovat kylmääviä.
 Yhdessä tapauksessa yksivuotias tyttö erotettiin isästään sen jälkeen, kun tämä ei pystynyt vaihtamaan tyttärensä vaippaa. Toisessa tapauksessa viranomaiset ottivat huostaansa kolmevuotiaan tytön, koska hänen isänsä ei pystynyt todistamaan vanhemmuuttaan. Perheelle tehtiin DNA-testi, joka vahvisti isyyden. ACLU:n mukaan lasta ehdittiin kuitenkin käyttää säilössä seksuaalisesti hyväksi sinä aikana, kun hän oli erossa vanhemmistaan.
 Eräässä tapauksessa isä puolestaan erotettiin neljävuotiaasta pojastaan, koska hän ei puhevammansa takia pystynyt vastaamaan rajaviranomaisten kysymyksiin.
 – On järkyttävää, että Trumpin hallinto jatkaa lasten ottamista heidän vanhemmiltaan, ACLU:n lakimies  Lee Gelernt  totesi ja lisäsi käytännön olevan laiton.
 Ministerin mukaan harvinaista
 Sisäisen turvallisuuden asioista vastaavan ministerin virkaan hoitava  Kevin McAleenan  kommentoi Washington Postille, että perheiden erottamien on "hyvin harvinaista" ja keinoa käytetään vain, kun aikuinen muodostaa riskin lapselleen rikollisuutensa, tarttuvan taudin, hyväksikäytön tai heitteillejätön takia.
 ACLU:n hallinnolta keräämien tilastojen mukaan viime vuoden kesäkuun lopun jälkeen 911 lasta on erotettu perheistään. Kaikkiaan rajaviranomaisten haltuun on päätynyt kymmeniätuhansia lapsia perheineen.

Järjestö: USA on erottanut lähes 1 000 lasta vanhemmistaan, vaikka tuomari määräsi käytännön Meksikon rajalla lopetettavaksi


Summary: Flow'n Pink Space -taideinstallaatiossa esiintyvä Jenna Jauhiainen penää keskustelua festivaalien palkkioista.

Videotaiteilija  Jenna Jauhiainen  oli aluksi innoissaan; hänen työryhmänsä pääsisi esiintymään kaupunkikulttuuri- ja musiikkifestivaali Flow'n uuteen kotimaista vaihtoehtoista festivaaliohjelmaa, kuten runoutta, performanssitaidetta ja videotaidetta, tarjoavaan  Pink Space -taideinstallaatioon .
 Alkuinnostus vaihtui kuitenkin pian harmitukseen, kun Jauhiainen alkoi laskeskelemaan viiden hengen työryhmälle luvattua yhteensä 200 euron palkkiota suhteessa noin 300–400 tuntia vaativaan työpanokseen.
 – Olemme suostuneet tekemään teosta niillä ehdoilla, jotka on sovittu, eikä meidän tapauksessamme ole tarpeen käydä uudestaan palkkioneuvotteluja. Haluan kuitenkin tuoda näkyville sen, että tällaista palkkiopolitiikkaa toteutetaan eikä se mielestäni ole kohtuullista, Jauhiainen toteaa.
 Videotaiteilija Jenna Jauhiaisen P(IN)K-työryhmän esitys käsittelee pinkin värin suhdetta erityisesti sukupuolikokemukseen, voimaantumiseen ja valtasuhteisiin.  Matti Myller / Yle
 Jauhiainen avasi keskustelun kotimaisten artistien palkkioista kesäkuussa julkisessa Facebook-postauksessaan. Siinä hän iloitsi Pink Space -tilan tarjoamasta mahdollisuudesta nuorten marginaaliryhmiä, kuten seksuaali- ja sukupuolivähemmistöjä ja rodullistettuja ihmisiä, edustavien taiteilijoiden työn esittämiseen.
 Samalla hän ilmaisi kuitenkin turhautumisensa; yhden päivän festivaalilippu maksaa 105 euroa, joka on vain viisi euroa enemmän kuin Pink Spacessa esiintyvä sooloartisti saa. Jauhiaisen viiden hengen työryhmässä jokainen saa 40 euroa bruttona.
 Jauhiainen painottaa, että tarkoitus ei ole valittaa, vaan pikemminkin herättää keskustelua siitä, minkälaista palkkiota esiintyville taiteilijoille tulisi maksaa heidän työstään.
 – Paikalliset toimijat jäävät nyt altavastaajiksi, vaikka pidämme yllä tämän kaupungin tietyntyyppistä kulttuuria vuoden ympäri. On ongelmallista, että ne tyypit, jotka tulevat tästä kentästä, eivät saa kompensaatiota työstään.
 Pinkki keidas, jossa voi turvallisesti ajatella
 Pink Space -taideinstallaation ovat suunnitelleet dj-taiteilija  Taika Mannila  ja sisustusarkkitehti  Fanni Suvila . Kyseessä on eräänlainen pinkki spa, turvallinen tila, jossa festivaalivieraat voivat hengittää, ajatella ja tuntea runojen, performanssitaiteen ja videoinstallaatioiden avulla.
 Tämä on viides vuosi, kun Flow valitsee vuoden taiteilijan, jolle myönnetään viisinumeroinen summa taidekokonaisuuden tuottamiseen alueelle. Viime vuonna huoneenkaltaisen maalausinstallaation Flow'hun loi kuvataiteilija  Tiina Pyykkinen . Tänä vuonna Flow'n isoimman taidesatsauksen sai Mannilan ja Suvilan pinkki poikkitaiteellinen tila.
 Flow Festival alkaa reilun viikon päästä Helsingin Suvilahdessa. Matti Myller / Yle
 Mannilan mukaan esiintyville taiteilijoille lähetettiin alustavasti viesti Pink Spacen arvomaailmasta ja konseptista. Esitysten keston tuli olla 30–60 minuuttia.
 Taiteilijat ehdottivat itse teoksia, joita he halusivat installaatiossa esittää. Sen jälkeen esiintyjille kerrottiin esityskohtainen budjetti.
 Vaikka luvattu palkkio oli pieni, taiteilijat halusivat silti lähteä mukaan – 100 euroa sooloesityksestä, yhteensä 150 euroa kahden hengen ja 200 euroa kolmen hengen tai isomman työryhmän performanssista.
 Mannilan mukaan aluksi Pink Spacen piti olla vain installaatio.
 – Mutta koska tila on niin iso, halusimme ehdottomasti nostaa esille myös Pink Spacen näköisiä ja kuuloisia artisteja. Meillä on nyt viisi artistia per päivä plus  Katri Tikkasen  videoteos.
 Mannilan mukaan teoksia ei ole tilattu, vaan taiteilijoilta on kysytty, onko heillä kiinnostusta lähteä konseptiin mukaan. Mannila arvelee, että kommunikaatio-ongelmia on tullut siksi, että Pink Space -tilan esiintyjät kokevat vahvasti, että he esiintyvät myös Flow-festivaalilla.
 – Flow on niin iso instituutio, ja se on niin hienoa heille olla Flow'ssa esiintymässä. Siinä on ehkä hämärtynyt se, että he esiintyvät oikeasti Pink Spacessä, joka on minun ja Fannin taideinstallaatio, joka tänä kesänä on Flow'ssa, Mannila sanoo.
 Pink Spacen suunnittelija Taika Mannila soittaa itsekin dj-keikkoja ja sanoo sovittavansa esityksensä aina sovittuun konseptiin ja palkkioon. Lina Frisk / Yle
 Mannila myöntää, että alalle kaivattaisiin parempaa keskustelukulttuuria. Esiintyvien taiteilijoiden pitäisi pystyä puhumaan palkkioista jo neuvottelutilanteessa.
 – Usein ideat lähtevät kasvamaan ja loppujen lopuksi se idea ei mahdu enää alun budjettiin. Se, että verrataan suoraan Flow'n palkkioihin, on vähän hassua. Saimme Pink Spacelle kokonaisbudjetin ja Flow'n taiteellinen johtaja antoi meille esityskohtaisen artistibudjetin, joka on sama kaikille.
 – Olemme niin fiiliksissä, että Flow on antanut meille mahdollisuuden tehdä tämä installaatio ja olemme saaneet ottaa yhteyttä niihin monipuolisiin tyyppeihin, joita olemme halunneet nostaa, hän lisää.
 Mannilaa harmittaa, että taiteilijat eivät sanoneet suoraan, että tarjottu palkkio ei ole riittävä.
 – Tosi harmi, että artisteilla on tuollainen olo. Mehän halusimme vain nostaa erilaisia tekijöitä. Ei sieltä tullut keneltäkään vastaehdotusta palkkioille. Toivon, että itsekin oppisin paremmin määrittelemään oman työni hinnan.
 Mannilan mukaan hänen ja Suvilan työnkuvaan ei kuulunut artistipalkkojen neuvottelu.
 – En reagoinut pieneen palkkioon, sillä olen itsekin tehnyt todella paljon erilaisia töitä samanlaisilla summilla ja lippupalkalla. Flow vastaa budjetista, joten sopivien palkkojen määrittely on Flow'n vastuulla, ja artistit, jotka hyväksyvät esiintymisopimuksen, ovat myös itse neuvotteluvastuussa, Mannila täsmentää.
 Vuoden taiteilijoiden budjetti karkasi käsistä
 Pink Space -esiintyjäpalkkiot Jokaiselle esiintyjäryhmän jäsenelle artistipassi ja yksi avec-lippu Flow'ssa koko viikonlopuksi Rahapalkkio 100 euroa per sooloteos 150 euroa kahden henkilön ryhmät 200 euroa kolmen henkilön ryhmät ja sitä isommat ryhmät
 Pink Spacen budjetti on jouduttu Flow'n taiteellisen johtajan  Tuomas Kallion  mukaan jo nyt moninkertaistamaan alkuperäisestä viisinumeroisesta summasta. Taideinstallaatio on Kallion mukaan teknis-tilallisena toteutuksena haastava ja todella kallis.
 – Tarkoitus on ollut yhdistää musa edellä -tyyppiseen festariin muutakin, kuten performanssia ja esittävää taidetta. Siksi se, että he halusivat tuoda tilainstallaatioon esiintyjiä mukaan, sopi meille.
 Kallion mukaan Pink Spacen budjetti on ollut jo valmiiksi vähissä, kun eri tekijöitä lähdettiin haarukoimaan.
 – Lähtökohtaisesti Mannila halusi esiintyjiä sinne ehkä liian monta. Kun esiintyjiä on siellä aika paljon, palkkiotaso per henkilö on jäänyt ilmeisesti toiveita alemmas. Kyllä minäkin mieluummin antaisin siitä budjetista isomman lohkon johonkin muuhun, mutta sitten sitä installaatiota ei olisi olemassa, Kallio toteaa.
 – Jännä juttu on, että kukaan esiintyjistä ei aiemmin viestinyt, että he eivät hyväksyisi palkkioita. Ei ketään sinne ole pakotettu, hän lisää.
 Videotaiteilija Jenna Jauhiaisen mukaan kohtuullisista korvauksista ei alalla lähdetä neuvottelemaan, koska tapahtumajärjestäjien asemaa ei uskalleta haastaa.
 – Usein koetaan tärkeäksi tehdä keikkaa, vaikka ehdot eivät ole reilut. Erityisesti marginalisoidut tekijät palkkioneuvotteluissa painaa hiljaiseksi se, että vähäkin raha on paljon, eikä siitä syystä käytännössä voida kieltäytyä ja ottaa sitä riskiä, ettei saa keikkaa nyt ja ehkä vastaisuudessa, hän toteaa.
 Taiteilijoiden mielestä vastuu palkkioista Flow'lla
 Jauhiainen kritisoi Flow'ta erityisesti siitä, että palkkiopolitiikkaa toteuttaa kaupallinen yritys. Jauhiaisen mielestä vastuu esimerkiksi Pink Spacen kohtuuttomista palkoista ei ole budjettinsa ylittäneillä Pink Spacen kuraattoreilla vaan festivaalin järjestäjällä.
 Flow'n liikevaihto  oli vuonna 2018 noin 8,5 miljoonaa, josta liikevoittoa kertyi noin 1,2 miljoonaa euroa.
 – Emme saa senttiäkään julkista tukea ja olemme silti aika paljon panostaneet tämäntyyppiseen taiteeseen. Jos Flow'n tavoite olisi tehdä erityisesti voittoa, ei meillä olisi vuoden taiteilijoita, joille annetaan viisinumeroisia budjetteja tehdä installaatioita kolmeksi päiväksi. Tuo budjetti on Suomen oloissa täysin poikkeuksellinen ja tämä kaikki tehdään lippuriskirahalla, Kallio huomauttaa.
 Kansainvälisesti Flow on vielä pieni toimija. Suomalaisella kulttuurikentällä on kuitenkin kyse isosta yrityksestä, jossa toimitaan ammattimaisesti. Kallion mukaan karkeasti noin puolet Flow'n budjetista menee artisteille. Korkeatasoinen tuotanto on Suomessa kallista; kulut ovat korkeat ja tulot täytyy tehdä kolmessa päivässä.
 – Ei se ole mikään sellainen, että siellä se nyt tuottaa voittoa.
 Kallion mukaan moni ei ymmärrä, kuinka kalliita tekniset ja tilalliset ratkaisut ovat Pink Spacen tyyppisissä installaatioissa. Kuva-, video- ja valotaide ovat kuitenkin Flowssa kiiteltyjä kokonaisuuksia ja siksi niitä halutaan tuoda festivaaleille jatkossakin. Pelkästään visuaaliseen tuotantoon Flow käyttää satoja tuhansia vuodessa.
 – Eihän meidän tarvitsisi tehdä mitään sellaista, jos haluaisimme katsoa vain sitä, mitä viivan alle jää. Se on meidän valinta. Siinä kontekstissa on hiukan tahditonta tällainen ajattelu, että esittävä taide olisi jokin asia, jota ylenkatsoisimme, päinvastoin.
 Vapaaehtoista vai ilmaistyövoimaa?
 Flow’hun, kuten muillekin festivaaleille ja kulttuuritapahtumiin, rekrytoidaan vuosittain iso joukko vapaaehtoisia erilaisiin työtehtäviin. Flow'n sisällä eri konsepteja tuottavat eri vastuuhenkilöt, eikä Flow'n taiteellinen johtaja siten edes tiedä kaikkien yksittäisten esiintyjien palkkiosopimuksista.
 – Flow'n idea on löytää uutta ja luoda uutta. Joskus buukataan myös sellaisia esiintyjiä, joita ei ole artisteina vielä olemassakaan. Silloin palkkiot ovat toisentyyppisiä ja esille pääseminen on tärkein asia – kokeillaan, miltä esiintyminen voisi Flow-ympäristössä ylipäätään tuntua, jos ollaan ihan alkumetreillä.
 Pink Space -taideinstallaation tapaan Red Garden -bilekeskuksella on oma budjettinsa siellä esiintyville dj:ille. Kallio ei näe välttämättä ristiriitaa siinä, että esimerkiksi aloitteleva dj esiintyisi omasta tahdostaan lippupalkalla.
 – Toki näistä on hyvä keskustella. Suomen ulkopuoleltakin tulee paljon ihmisiä, jotka ovat vain halunneet päästä mukaan tekemiseen, sillä se on hauska kokemus puolin ja toisin. En tiedä, onko se paha asia, jos ihmiset haluavat niin tehdä. Vaikeita kysymyksiä, näitä voi miettiä.
 Red Garden -tilassa vuonna 2017 esiintyneen dj-kuvataiteilija  Tuisku Virkin  mielestä palkkioiden tulisi kuitenkin kattaa vähintään esiintymiskulut. Dj:llä ne koostuvat esimerkiksi kappaleiden lisensseistä. Virkin mukaan myös dj-alalle vaadittaisiin kunnon artistisopimuksia.
 – Siltä kannalta Flow on vastuussa, etteivät konsernin keikkabuukkaajat lähtisi tarjoamaan sopimuksia, joissa artistille ei makseta edes esiintymiskuluja. Markkinallinen tekijä maksaisi ammatillisesta työstä, jossa itsessään on kulut. Pienemmätkin kulttuuritahot ymmärtävät tämän, joten käytäntö on vähän tökerö ja kummallinen näin isolta toimijalta, Virkki toteaa.
 Flow'n sisällä eri konsepteja tuottavat eri vastuuhenkilöt, joilla on omat budjettinsa.
Red Garden -bilekeskus on yksi niistä. Esiintyjäkaarti koostuu siellä dj-taiteilijoista. Berislav Jurišić / Yle
 Virkki on itsekin tehnyt organisointipuolen töitä ja muun muassa pyörittänyt klubeja.
 – Silloin se oli täysin selkeää, että riippumatta budjetin koosta, se menee henkilökunnan ja artistien kanssa tasapuolisesti tasan. Sitten jos jollain on matkakustannuksia, voidaan sitä tukea muiden ihmisten palkasta.
 Virkki pohtii, miten artistit voivat edes pärjätä alalla, jos Flow'n tyyppisten toimijoiden kanssa joutuu vääntämään esiintymiskulujen kattamisesta.
 Esiintyviltä taiteilijoilta puuttuu edunvalvojat ja liitto
 Ilmiö, jossa ammattilaisia pyydetään esiintymään puoli-ilmaiseksi, on monelta muultakin alalta tuttu. Haastavaa on, että varsinaista kattojärjestöä, joka ohjeistaisi suosituspalkkiot esimerkiksi runoilijoiden, performanssi-, video- tai dj-taiteilijoiden puolesta, ei Suomessa vielä ole.
 Kallion mukaan Flow'ssa palkkiot vaihtelevat nollasta miljoonaan euroon. Ne neuvotellaan artistien tai heidän edustajiensa kanssa tapauskohtaisesti ja ovat vaitiolovelvollisuuden alaisia.
 – Vastaisuuden varalle ajattelimme syksyllä kysellä eri liitoilta, mikä olisi kohtuullinen minimitaso esiintyville taiteilijoille. Meillä ei oikein ole sellaista ohjenuoraa, Kallio sanoo.
 Kallio huomauttaa myös, että on eri asia, esiintykö artisti sata henkilöä vetävässä taideinstallaatiossa vai lavalla, jonka yleisöön mahtuu päälle 25 000 ihmistä.
 – Ne ovat valitettavasti aika eri maailmasta, ei niitä palkkioitakaan voi sillä tavalla verrata.
 Kallio näkee kuitenkin intiimin ja ison kontrastin Flow'n yhtenä kantavista voimista. Pieniä konsepteja tullaan siis kokeilemaan Flow'ssa jatkossakin.
 – Mutta siinäkin on omat ongelmansa, jos intiimistä tulee liian suosittu. Sinne jonotetaan, ja kaikille tulee paha mieli siitä, kun eivät päässeet.
 Jauhiainen: "Marginalisoitujen ihmisten ilmaisen työn juhla"
 Jauhiaisen mielestä Pink Spacen varsinainen kuratointi on Mannilan ja Suvilan osalta hoidettu mallikkaasti, sillä kolmen päivän ohjelma on aidosti monimuotoista.
 Vaikka Jauhiainen arvostaa tilaisuutta vaihtoehtoisen taiteen tuomisesta yhdelle Suomen suurimmista festivaaleista, ongelmana on, että kulttuurituotantoa tehdään nyt marginaalisten ihmisten työpanoksella ja heidät asetetaan taloudellisesti altavastaavaan tai jopa riskialttiiseen asemaan.
 – Se on ajankuva, että festareille mennään esiintymään persnettona. Flow ei ole ainoa marginalisoitujen ihmisten ilmaisen työn juhla, Jauhiainen sanoo.
 Jauhiaisen mukaan samaa ajankuvaa heijastelee keväällä järjestetty  Querelle-festivaali  ja Ruisrockin Pink Box -taideinstallaatio.
 – Helsinkiläisellä kulttuurikentällä on marginaalisessa asemassa olevia lahjakkaita ja hyviä tekijöitä ja olisi tärkeää, että luotaisiin sellaisia rakenteita, joiden avulla taiteilijan työllä pystyisi myös elämään, Jauhiainen sanoo.
 Jauhiaista on kiitelty festivaalipalkkioista julkisesti puhumisesta. Matti Myller / Yle
 Jauhiaisen mukaan on ongelmallista, että päätöksiä tekevät sellaiset ihmiset, jotka eivät itse ole marginaaliasemassa tai kanna esityksestä taloudellista riskiä.
 Facebook-postauksen jälkeen Jauhiaista on kiitelty festivaalipalkkioista julkisesti puhumisesta. Yle haastatteli Jauhiaisen lisäksi myös toista Pink Space -tilassa esiintyvää taiteilijaa, joka kuitenkin halusi pysyä nimettömänä.
 – Kun kuulin, että minut oli valittu Pink Spaceen hakijoiden joukosta, olin häkeltynyt onnesta. En osannut siinä vaiheessa sanoa mitään. Mutta näin jälkikäteen harmittaa, kun katsoo sitä listaa ja miten valikoiden sinne on otettu sellaisia ihmisiä, joilla on oma kulttuurinsa ja oma yhteisönsä.
 Taiteilija uskoo, että pohjimmiltaan Pink Spaceen on haluttu tehdä uutta upeaa sisältöä.
 – Mutta meidän kautta Flow voi nyt helposti hakea marginaalien parissa toimivat yleisöt luokseen maksamatta, taiteilija kertoo.
 Lue seuraavaksi:
 "Onpa hauskaa, kun olet tuollainen ironinen barbie", kommentoivat vanhemmat miehet Taika Mannilalle, joka toivoo että tyttöyttä alettaisiin arvostaa
 Querrelle-festivaali ei ole maksanut esiintyjäpalkkioitaan

Yleisön rakastaman Flow'n kulisseissa muhii riita – Taiteilija ihmettelee pientä korvaustaan: "Ei ole ainoa marginalisoitujen ihmisten ilmaisen työn juhla"


Summary: Yhdysvaltain demokraattipuolueen presidenttiehdokuutta tavoittelevat edustajat ottivat yhteen tv-väittelyssä.

Yhdysvalloissa demokraattipuolueen sisäiset jakolinjat kävivät selviksi puolueen presidentinvaaliehdokkuutta tavoittelevien ehdokkaiden televisioidussa vaaliväittelyssä.
 Puolueen vasenta siipeä edustavat ehdokkaat  Elizabeth Warren  ja  Bernie Sanders  saivat kritiikkiä maltillisemmilta ehdokkailta muun muassa maahanmuutto- ja terveydenhuoltokysymyksissä.
 Sekä Warren että Sanders ajavat kaikille kansalaisille oikeutta maksuttomaan terveydenhuoltoon.
 – Tämä karkottaa riippumattomat äänestäjät ja varmistaa sen, että Trump uudelleen valitaan, Marylandin entinen kongressiedustaja  John Delaney  väitti.
 Hänen mukaansa Warren ja Sanders ajavat kaiken antamista kansalaisille ilmaiseksi ja antavat äänestäjille mahdottomia lupauksia. Sandersilla oli vastaus valmiina.
 – Viiden minuutin päässä täältä on maa nimeltä Kanada. Se takaa jokaiselle miehelle, naiselle ja lapselle terveydenhuollon ihmisoikeutena. Ja heidän terveydenhuoltokulunsa ovat puolet Yhdysvaltain kuluista. Kun joudut sairaalaan Kanadassa, et maksa siitä mitään, Sanders väitti.
 Puolueen keskustasiipeä edustavat ehdokkaat, kuten Ohion osavaltion kongressiedustaja  Tim Ryan , arvostelivat maksutonta julkista terveydenhuoltoa ajavia ehdokkaita siitä, että he veisivät monilta työelämässä olevilta heidän arvostamansa työpaikan kautta saadun terveysvakuutuksen.
 Maltillisempien ja vasemmistolaisten ehdokkaiden väliset eroavaisuudet nousivat esiin myös maahanmuuttokysymyksissä. Warren on ajanut mallia, jossa luvattomia rajanylityksiä ei kohdeltaisi rikoksina.
 – Kun minusta tulee presidentti, laittomat rajanylitykset pysyvät laittomina, sanoi Indianan osavaltiosta kotoisin oleva ehdokas  Pete Buttigieg . Hänen mukaansa liberaali maahanmuuttopolitiikka on omiaan lisäämään presidentti  Donald Trumpin  kannatusta.
 Illan väittelyyn osallistui 10 ehdokasta. Tässä vaiheessa mukana on yhteensä 20 ehdokasta, joista seuraavat 10 pääsevät areenalle huomenna.
 Heidän joukossaan on muun muassa presidentti  Barack Obaman  aikainen varapresidentti  Joe Biden , joka on mielipidemittausten mukaan suosituin ehdokas demokraattien presidentinvaalikandidaatiksi.
 Lue myös:
 New York Times: "CNN Democratic Debate: Candidates Clash on Health Care, Immigration"
 BBC: "Democratic debates: Ten candidates over healthcare and immigration"
 Kamala, Beto – vai kenties Pormestari Pete? Taistelu Trumpin haastajasta on alkanut

Demokraattiehdokkaiden jakolinjat käyvät yhä selvemmiksi Yhdysvalloissa – "He lupaavat kaiken ilmaiseksi ja antavat mahdottomia lupauksia"


Summary: Lol! Emt! Koettakaa kestää, koulut alkavat kohta, kirjoittaa kirjailija Roope Lipasti.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Rakas jääkaapinkorjaaja,
 Lähestyn Sinua asiassa, joka saattaa kuulostaa oudolta ja sellaiselta, jota ei ehkä jääkaapinkorjauskoulussa juuri käsitelty. Toivon kuitenkin, että pystyt auttamaan.
 Ongelma on tämä: Jääkaappimme syö kaiken ruuan, minkä sinne ostan. Tyypillisesti se menee niin, että käyn kaupassa ja ostan normaalin määrän elintarvikkeita eli 7-10 kassillista. Listaan sinulle ruoat, jos sillä on vaikka vaikutusta tuohon ongelmaan.
 Ruokakasseissa on noin kuution verran eineksiä, monta vaaleaa leipää, 10 kg jauhelihaa, 15 purkkia rahkaa, mehuja, 50 litraa kokista, kinkkua, juustoa, sipsejä (monta pussia), croissantteja, munkkeja, tortilla-aineksia, makaronia, lisää makaronia sekä yksi porkkana, koska tunnen vastuuni vanhempana, joka huolehtii jälkikasvunsa ruokavalion monipuolisuudesta.
 Kotona kannan ruokakassit keittiöön ja lastaan ne jääkaappiin – no osa menee tavalliseen ruokakaappiin ja ne pakastepizzat, joita on yleensä metrin pino, menevät tietenkin pakkaseen. Tämän jälkeen riisun takkini ja katsahdan ikkunasta ulos, minkä jälkeen palaan keittiöön, jossa lapsi kysyy, miksei meillä oo mitään syötävää ja röyhtäisee.
 Tämän jälkeen ryhdyn marmattamaan, että onhan siellä vaikka mitä, kun juuri kävin kaupassa. Sanojeni vakuudeksi astelen jääkaapille näyttääkseni oikein kädestä pitäen, mitä kaikkea jääkaappi pitää uumenissaan. Siinä vaiheessa huomaan, että lapsi on oikeassa ja kaikki ruoka on kadonnut. Tai se porkkana ei ole.
 Kiltti jääkaapinkorjaaja, tee jotain, olen epätoivoinen.
 Ystävällisin terveisin, teini-ikäisen vanhempi.

 Parahin teini-ikäisen vanhempi,
 Et tarkentanut, minkälainen jääkaappi on kyseessä, joten aivan varmaksi en osaa sanoa, mistä ongelma johtuu. Toisinaan on niin, että ongelma muuttaa itsekseen pois, kun odottaa muutaman vuoden.
 Ystävällisin terveisin, jääkaapinkorjaaja.

 Rakas paranormaalien ilmiöiden tutkija,
 Tarvitsen apuanne pikimmiten, sillä meillä kummittelee. Kummittelu alkaa yleensä siinä vaiheessa, kun menen nukkumaan. Ovet paukkuvat, kuuluu jalkojen töminää, ulko-ovi käy ja usein keittiöistä kaikuu jauhelihan paiston ääni, vaikka on sysiyö. En uskalla mennä katsomaan, koska se on niin outoa.
 Aamulla todistusaineisto joka tapauksessa on pöydällä: neljäkin lautasta ruuantähteineen, vaikkei meillä asu aikuisten lisäksi kuin yksi nuori. Aaveet ovat jättäneet poikkeuksetta voin ja muut ruoka-aineet pöydälle. Sinänsä se voi olla viisasta, sillä jääkaapissammekin kummittelee.
 Eikä tässä vielä kaikki. Nuoremme on kadonnut. Aamulla kun heräämme, häntä ei näy missään. Jossain vaiheessa päivää saattaa kuulua yläkerrasta, kun joku vetää vessan, mutta sitten on jälleen hiljaista. Jos kutsumme häntä syömään iltapäivällä, huoneesta kuuluu ”joojoo”, mutta kukaan ei ilmesty ruokapöytään.
 Onkohan lapsemme muuttunut näkymättömäksi ja jos on, mihin hän tarvitsee jälleen uuden hupparin, kun on vieläpä sanonut, ettei kaipaa meiltä mitään?
 Ystävällisin terveisin, teini-ikäisen vanhempi.

 Parahin teini-ikäisen vanhempi,
 Ongelmanne kuulostavat hyvin tyypilliseltä ”kirottu talo” -tapaukselta. Se tarkoittaa, että kotinne ovat vallanneet henget, jotka ovat sitä mieltä, että te olette ääliöitä, niin kuin luultavasti olettekin. Asialle ei voi mitään, mutta se menee ohi muutamassa vuodessa. Kehotan seuraamaan tilannetta sopivan etäisyyden päästä ja huolehtimaan, että makaroni ei lopu ja huppareita piisaa. Talon myymistä en suosittele, sillä sukuelinten nimet, jotka lentelevät talonne ilmatilassa, saattavat aiheuttaa ostajissa reklamaatiohalun.
 Ystävällisin terveisin, paranormaalien ilmiöiden tutkija.

 Rakas logopedi,
 Lapsemme kielellinen kehitys on taantunut hälyttävästi. Voi olla, että se tapahtui jo jokin aika sitten, vaikea sanoa, koska yleensä olemme aina töissä, mutta nyt kesälomalla huomasimme asian.
 Nuori käyttää lähes pelkästään elliptisiä lauseita, yleensä yhden sanan mittaisia. Mikä pahinta, ne ovat sellaisia kuin ”Ymph.” ”E!” ”Joojookoht” sekä ”Ärgh”. Tosin yhtenä iltana ilahduimme, kun hän sanoi kokonaisen lauseen: ”V * u te ootte tyhmiä”.
 Kielen taantumiseen kuuluu myös selkeää kognitiivista regressiota. Nuori ei esimerkiksi muista, missä on ollut edellisenä iltana tai yönä, eikä tiedä, mitä aikoo tehdä viikonloppuna. Hän ei myöskään tunnista, kenen kanssa on ollut liikkeellä: ”Emmä tiijä, ketä siellä oli”.
 Pahoittelen, että häiritsen kesälomaanne, mutta kyse on hätätilanteesta, auttakaa!
 Ystävällisin terveisin, teini-ikäisen vanhempi.

 Parahin teini-ikäisen vanhempi,
 Lol! Emt! Koeta kestää! Koulut alkaa kohta, älä ragee, krebaa, niin et feilaa!
 Ystävällisin terveisin, logopedi.
 Roope Lipasti
 Kirjoittaja on lietolainen kirjailija, joka on vasta lapsiensa myötä oppinut suomi-teini -sanakirjasta, että…
 Lol = Siis vähänkö mua naurattaa!
 Emt = Em´mää vaan tiijä.
 relaa = jotain, mitä nuori tekee (ottaa rennosti)
 ragee = kaikki, mitä vanhempi tekee (raivoaa)
 krebaa = jotain, mitä vanhempi ei osaa (juhlia)
 feilaa = jokainen vanhemman tuhoon tuomittu yritys saada nuori tekemään mitään (epäonnistuu).
 Aiheesta voi keskustella 31.7. klo 16.00 asti.
 Lue myös:
 Roope Lipastin kolumni: Joskus kannattaisi kokeilla olla väärässä
 Roope Lipastin kolumni: Lukemista voi treenata siinä missä jalkapalloa tai pianon soittoa
 Roope Lipastin kolumni: Myös meitä setämiehiä pitää ymmärtää

Roope Lipastin kolumni: Kesäkirjeitä teiniperheestä


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Teollisuuden investointien laahaaminen hämmentää tutkijoita
 Suomessa  teollisuuden investoinnit  ovat jämähtäneet pysyvästi kilpailijamaita matalammalle tasolle. Investointien määrä romahti vuoden 2008 finanssikriisin jälkeen kaikissa maissa, mutta Suomi on toipunut lamasta muita maita hitaammin. Kilpailukykysopimus tai yhteisöveron alennus eivät ole merkittävästi lisänneet investointeja.
 Vauvaperheet hakevat yhä enemmän apua turvakodista
 Vauva-aikana kärsitään muutenkin unettomuudesta ja paineet perheestä huolehtimiseen kasvaa. Taisto Lapila / Yle
 Turvakotien asiakasmäärät ovat viime vuodet olleet kasvussa: apua haki yli 5 000 ihmistä. Merkittävänä ryhmänä ovat  vauvaperheet . Lapset reagoivat väkivaltaan monin tavoin. Tavallisia oireita ovat ruokahaluttomuus, uniongelmat ja raivokohtaukset. Vauvaperheiden määrän kasvu kertoo myös siitä, että väkivalta tunnistetaan aiempaa paremmin ja apua osataan hakea.
 Viro alensi alkoholiveroa – viinan myynti pompsahti ylös
 Vodkapulloja tallinnalaisen myymälän hyllyssä. Silja Massa
 Väkeviä alkoholijuomia myydään Virossa nyt jopa neljänneksen enemmän kuin ennen heinäkuun alussa tehtyä  veronalennusta . Naapurimaa Latvia aikoo vastata kilpailuun asiakkaista ja laskea omaa veroaan 15 prosenttia torstaina. Molemmat maat haluaisivat pitää alkoholikaupan omien rajojen sisäpuolella, Viron arvioidaan menettäneen satoja miljoonia euroja verotuloja Latviaan suuntautuneen viinarallin takia.
 Pohjois-Korea laukaisi kaksi ballistista ohjusta
 Pohjois-Korean uutistoimiston julkaisema kuva Hwasong-15-ohjuksen laukaisusta vuonna 2017. KCNA / EPA
 Pohjois-Korea on laukaissut kaksi  ballistista ohjusta  varhain keskiviikkona, kertoo eteläkorealainen uutistoimisto Yonhap. Ohjukset lensivät noin 250 kilometrin matkan ja kävivät 30 kilometrin korkeudessa ennen kuin ne syöksivät Japaninmereen, kertoo uutistoimisto AFP. Pohjois-Korean viimeaikaiset koelaukaisut saattavat olla reaktio Yhdysvaltojen ja Etelä-Korean tulevaan sotaharjoitukseen, johon Pohjois-Korea on suhtautunut hyvin kriittisesti.
 Kesä palaa takaisin
 Yle
 Sää lämpenee tänään hieman ja monin paikoin on aurinkoista. Etelässä lämpötila nousee 20 asteeseen. Loppuviikolla virtaa pohjoisesta uudestaan kylmempää ilmaa, mutta ennen sitä on kesäisen lämmintä. Lue lisää säästä  Ylen sääsivuilta .

Herätys: Investoinnit laahaavat, vauvaperheet turvakotien asiakkaina, Viron viinanmyynti pompsahti, taas lämpenee


Junaliikenteessä on aamupäivän aikana paljon myöhästymisiä ja peruutuksia rantaradalla ja kehäradalla, kertoo Rataliikennekeskus.
 Sen mukaan Pasila-Huopalahti-välillä on sähköratavaurio, jonka seurauksena Pasilan ja Leppävaaran välillä on käytössä vain kaksi raidetta neljästä.
 Radan korjaus on aloitettu, mutta arviota sen valmistumisesta ei vielä ole.
 Hieman aiemmin Rataliikennekeskus kertoi, että junat myöhästelevät tänään Luumäen ja Lappeenrannan välillä liikenteenohjausjärjestelmän vian takia.

Ranta- ja kehäradan liikenteessä tänään paljon myöhästymisiä ja peruutuksia ratavaurion vuoksi


Summary: Turvakotien asiakasmäärät ovat viime vuodet olleet kasvussa: apua haki yli 5 000 ihmistä. Merkittävänä ryhmänä ovat vauvaperheet.

Jos omat ihmissuhteet ovat olleet turvallisia, voi olla vaikea ymmärtää väkivaltaisessa suhteessa elävän elämää. Miksei se jätä sitä?
 Vauvaperhetyötä tekevä psykoterapeutti  Jaana Wikgren  muistaa tapauksen, joka kuvaa hyvin sitä, kuinka hankalaa väkivaltaisesta elämästä irrottautuminen on.
 – Asiakas oli kokenut väkivaltaa lapsesta saakka sekä omien isovanhempien että vanhempiensa taholta. Aikuisena jokainen ihmissuhde sisälsi väkivaltaisia piirteitä. Sitten hän tapasi tavallisen kumppanin, joka ei lyönyt, uhkaillut tai kiristänyt, vaan oli tavallinen mies, joka opiskeli ja käyttäytyi normaalisti.
 Nainen joutui työstämään asiaa terapian avulla pitkään. Kuinka tässä ihmissuhteessa oikein ollaan, kun mitään pahaa ei tapahdukaan?
 Esimerkin avulla on helppo kuvata varhaisen puuttumisen tärkeyttä. Mitä pidempään väkivalta on kuulunut elämään, sen hankalampaa siitä irrottautuminen on, kuvaa Wikgren.
 Vauvaperheet turvakodissa
 Tällä hetkellä Suomessa on 28 turvakotia. Viime vuonna niistä haki apua noin 5 000 asiakasta, kertoo  Terveyden ja hyvinvoinnin laitoksen tilasto .
 Merkittävä ryhmä ovat vauvaperheet eli he, joiden perheessä on ainakin yksi alle kolmevuotias lapsi.  Ensi- ja turvakotien liitosta vahvistetaan , että apua saaneista lapsista suurin ikäryhmä olivat vauvat (13 prosenttia) ja seuraavaksi eniten lapsista oli yksivuotiaita, 11 prosenttia.
 Vauvaperheiden määrän kasvu kertoo myös siitä, että väkivalta tunnistetaan aiempaa paremmin ja apua osataan hakea.
 Väkivalta vauvaperheissä alkaa usein jo raskausaikana. Syntymätön vauva luo paineita ottaa vastuuta ja puolison ulkoinen muuttuminen voi puhkaista väkivallan, kertoo Jaana Wikgren. Vauva-aikana kärsitään muutenkin unettomuudesta ja paineet perheestä huolehtimiseen kasvaa.
 – Vauvaperheet myös eroavat yllättävän paljon. Eron uhka on usein väkivallan taustalla.
 Väkivaltaa nähneet tai kokeneet lapset purkavat traumaa myös leikin avulla. Eveliina Matikainen / Yle
 Vaikka konkreettinen potku tai lyönti kohdistuu toiseen aikuiseen, vauva on väkivallan kohteena sekä ennen syntymää että sen jälkeen, kuvaa Wikgren.
 – Väkivalta saatetaan piilottaa vauvalta ajoittaen se vaikka päivä- tai yöunien aikaan, mutta se ei auta. Vauva on paljon sylissä, ja aistii kyllä nopeasti, jos äiti on hermostunut ja peloissaan, hän sanoo.
 Yleisin väkivallan kohde on perheen äiti, mutta turvakodeista hakevat vuosittain apua myös miehet. Silloin tällöin iäkäs puoliso hakeutuu turvakotiin.
 – Silloin väkivaltaa käyttää oma lapsi tai puoliso, psykoterapeutti Jaana Wikgren kertoo.
 Joskus perheen äidin omat lapsuuskokemukset saattavat ahdistaa niin, että koettu väkivalta toistuu omassa vanhemmuudessa. Väkivallan kohteeksi voi joutua ensin puoliso ja sen jälkeen oma lapsi.
 Väkivallan seuraukset
 Lapset reagoivat väkivaltaan monin tavoin. Tavallisia oireita ovat ruokahaluttomuus, uniongelmat ja raivokohtaukset. Lapsi voi olla ylivirittynyt tai apaattinen. Ohjaaja  Hilla Härkönen  Hämeenlinnan turvakodista sanoo työssään näkyvän sen, millainen lapsen kiintymyssuhde on.
 Jos lapsen elämässä on ollut edes yksi turvallinen aikuinen, on turvakodin henkilökuntaankin helpompi luottaa. Jos elämä on ollut täysin turvatonta, se näkyy uuden aikuisen kohtaamisessa. Härkösen mukaan lapsi voi tulla heti hyvinkin lähelle, tai olla erityisen etäinen.
 – Nukkekodissa nuket nuket riitelevät keskenään ja lyövät toisiaan. Leikki ei etene, vaan jää jumittamaan samaa tilannetta yhä uudestaan. Tällöin kyse voi olla traumaleikistä.
 Jos lasta ei suojata väkivallalta, eikä hän pääse itse pakenemaan, joutuu lapsi mukautumaan perheen tilanteeseen. Apaattisuus voi kertoa siitä, että lapsi on joutunut alistumaan väkivallalle, Härkönen toteaa.
 – Yllättävän pienet vauvat yrittävät lohduttaa surullista vanhempaansa. Vauva saattaa tarjota oman tuttinsa itkevälle äidille, psykoterapeutti Jaana Wikgren kertoo.
 Väkivaltaisessa perheessä elävä saattaa reagoida esimerkiksi nukkumalla paljon. Aikuisen silmiin vauva saattaa vaikuttaa jopa helpolta. Jaana Wikgren kuvailee väkivaltaisessa perheessä eläviä vauvoja vähään tyytyväisiksi lapsiksi.
 Väkivallan jäljet
 Hämeenlinnaan perustettiin turvakoti juhannuksena 2018. Tähän saakka sieltä on hakenut apua liki 200 ihmistä. Heistä ensikertalaisia oli reilusti yli puolet. Turvakodissa vietetty aika vaihtelee parista päivästä moneen kuukauteen.
 Asiakkaista kolmasosa palaa takaisin kotiin, mutta kaksi kolmasosaa ei. Psykoterapeutti Jaana Wikgren Kanta-Hämeen perhetyö ry:stä toivoo, että väkivallasta irtaantumisessa perheitä autettaisiin nykyistä pidempään. Pelkkä turvakodissa vietetty aika ei riitä.
 – Väkivaltainen elämä on monelle ihmiselle täysin normaali olotila. Sen käsittäminen, että toisinkin voi olla, vie aikaa ja siihen perheet tarvitsevat pitkään tukea.
 Lue lisää:
 Kaksi äitiä kertoo, kuinka pinna äkkiä katkesi: "Tunnen yhä hampaissani, miltä lapsen pehmeä iho tuntuu"

Vauvakin aistii, jos perheessä heiluu nyrkki – vauvaperheet hakevat yhä enemmän apua turvakodista


Summary: Savun haju huomattiin Rovaniemellä asti.

Suuri turvesuolla syttynyt tulipalo Sodankylässä on saatu sammutettua varhain keskiviikkona, kerrotaan Lapin pelastuslaitokselta.
 Hälytys tuli tiistaina kello 16.30 aikoihin ja paikalle hälytettiin useita pelastuslaitoksen yksiköitä.
 – Turvesuo kasteltiin valtavalla määrällä vettä ja vedenpehmentimellä, joka auttaa sammuttamisessa, päivystävä palomestari  Ari Soppela  Lapin pelastuslaitokselta sanoo.
 Palo levisi laajalle kovan tuulen takia. Tuuli myös vaikeutti sammutustöitä. Soppela arvioi, että lopulta turvesuota paloi yli kymmenen hehtaaria.
 Pelastuslaitoksen väki lähti paikalta aamulla noin kello 3.30. Turveurakoitsijan miehet jäivät vielä jälkisammuttamaan ja vartiointiin palopaikalle.
 Sodankylän iso palo aiheutti paljon savua, josta tehtiin havaintoja Rovaniemellä asti.
 Uudelleensyttymisvaara
 Simon Lumiaavalla paloi myös turvesuota noin kaksi hehtaaria. Myös tämän palon sammuttaminen kesti yön yli. Paikalle jäi urakoitsijan miehiä varmistamaan, että palo ei syty uudestaan.
 Turvesuopalojen syttymissyystä ei ole varmaa tietoa.
 – Ne voivat olla kytöpaloja tai esimerkiksi auman itsestäänsyttymisiä. Kova tuuli on voinut saada kytemisen leviämään, Soppela pohtii.
 Soppelan mukaan molemmissa paloissa on uudelleensyttymisvaara.
 Tulipalot eivät vahingoittaneet ihmisiä. Palot huomattiin lentotähystyskoneista.
 Tervolan palo syttyi marjastajista?
 Myös Tervolan Reutuaavalla syttyi tulipalo peltoaukealla tulipalo illalla. Palo saatiin sammutettua. Palo ehti levitä metsän reunaan asti. Pelastuslaitokselta arvioidaan, että tuli on voinut saada alkunsa marjastajista.
 Lapin pelastuslaitoksella oli kiireinen ilta ja yö. Kova tuuli kaatoi puita teille, Kemissä ylipainehallin katto repesi ja lisäksi oli kolme vesipelastustehtävää.
 Sodankylässä soutelemassa olleet lapset joutuivat vähäksi aikaa hukkaan mutta löysivät onnellisesti takaisin rantaan. Rovaniemellä vesiskootteri oli lähtenyt ajelehtimaan ja Inarijärvellä pelastajat auttoivat konerikon saaneen veneen rantaan.

Iso turvesuopalo saatiin sammutettua Sodankylässä – tuuli levitti palon yli 10 hehtaariin


Summary: Virossa väkevien alkoholijuomien myynti on kasvanut heinäkuun aikana jopa 20 prosenttia.

Väkevien alkoholijuomien myynti Virossa on vilkastunut merkittävästi heinäkuun alussa voimaan tulleen veronalennuksen jälkeen, kertovat virolaiskaupat.
 Viro laski heinäkuun alusta alkaen alkoholin valmisteveroa 25 prosenttia, minkä seurauksena useat virolaiskaupat alensivat myymiensä alkoholituotteiden hintoja.
 Coop-kauppaketjun markkinointijohtaja  Andres Lember  kertoo Ylelle väkevien alkoholijuomien myynnin kasvaneen heinäkuun aikana noin 20 prosenttia edellisvuoden heinäkuuhun verrattuna.
 Lember kuitenkin lisää, että myyntiin vaikuttavat muutkin seikat kuin alkoholin hinta.
 – Tänä vuonna oli viileä heinäkuu, ja kylminä kesinä väkevää alkoholia myydään perinteisesti keskivertoa enemmän. Kuumalla ilmalla taas menee enemmän mietoja alkoholijuomia. Mietojen juomien myynnissä ei näy eroa viime vuoteen verrattuna, hän kertoo.
 Rimi-kauppaketjun viestintäpäällikkö  Katrin Bats  toteaa Ylelle, että väkevien alkoholijuomien myynti on lisääntynyt Rimi-ketjun liikkeissä jopa neljänneksen viime vuoden heinäkuuhun verrattuna.
 Kevyen alkoholin myynnissä ei Rimissäkään ole tapahtunut muutoksia. Lemberin tavoin Bats veikkaa yhdeksi syyksi tähän viileää kesää.
 – Vasta myöhemmin tänä vuonna voimme tarkastella tilastoja laajemmin ja nähdä veronalennuksen todelliset vaikutukset. Nyt on silti jo selvää, että vaikutusta on, Bats sanoo.
 Virolaismedian mukaan väkevien alkoholijuomien myynti on kasvanut edellisvuoteen verrattuna myös muun muassa SuperAlko- ja Cityalko-liikkeissä sekä Prisma-kauppaketjun liikkeissä.
 Veronalennuksen toivotaan tuovan asiakkaat Latviasta takaisin alkoholiostoksille Viroon. Silja Massa
 "Etelävirolaisille matka Latvian puolelle on lyhyt ja helppo"
 Viro laski alkoholiveroa houkutellakseen virolaiset ja suomalaiset asiakkaat takaisin alkoholiostoksille Viroon.
 Viime vuosina virolaiset ovat hakeneet jopa neljänneksen alkoholijuomistaan Latviasta, jossa juomat ovat olleet matalamman verotuksen vuoksi Viroa halvempia.
 Latviassa reagoitiin Viron veronalennuspäätökseen nopeasti.
 – Latvialla ei ole muuta vaihtoehtoa kuin seurata Viron esimerkkiä, ilmoitti Latvian pääministeri  Krišjānis Kariņši  ennen juhannusta.
 Pian tämän jälkeen  Latvian parlamentti päätti laskea  vahvojen alkoholijuomien veroa 15 prosentilla. Uusi veronalennus tulee voimaan torstaina 1. elokuuta.
 Coop-ketjun Anders Lember kertoo väkevien alkoholijuomien myynnin kasvaneen etenkin niissä liikkeissä, jotka sijaitsevat Viron etelärajalla.
 Kun Latvia tällä viikolla laskee omaa alkoholiveroaan, Lember veikkaa etenkin etelävirolaisten asiakkaiden suuntaavan jälleen alkoholiostoksille Latvian puolelle.
 – Se on asia, jolle emme voi mitään. Rajalla asuville matka Latvian puolelle on lyhyt ja helppo. Hintojen muutokset vaikuttavat heti siihen, kummassa maassa seudun asukkaat ostoksensa tekevät.
 Molemmilla mailla on kova tarve saada pidettyä alkoholikauppa rajojensa sisällä.
 Viron valtiovarainministeriö on arvioinut Viron menettäneen Latviaan suuntautuvan viinarallin vuoksi jo satoja miljoonia euroja verotuloja – alkoholin ostajat kun ostavat alkoholin lisäksi rajan takaa usein myös esimerkiksi bensaa ja tupakkaa.
 Latvian parlamentti taas on laskenut, että Latvia kärsisi 92 miljoonan euron tappiot, jos se ei laskisi alkoholiveroaan Viron vanavedessä.
 Suomi suunnittelee päinvastaista linjaa
 Samaan aikaan kun Baltiassa on käynnissä kahden maan välinen tiukka hintakilpailu, Suomessa alkoholiveroa aiotaan kiristää.
 Tietoa siitä, miten ja milloin veronkorotus tehdään, ei kuitenkaan vielä ole.
 Valtiovarainministeri  Mika Lintilä  on kommentoinut muun muassa  Ilta-Sanomille  seuraavansa Baltian alkoholiveropolitiikkaa tarkkaan.
 Hänen mukaansa Baltian maiden alkoholin veronalennuksilla saattaa olla vaikutusta Suomen veropäätöksiin.
 Lue lisää:
 Viron ja Latvian viinaverotaistelu näkyy myös Tallinnan-laivoilla – "Kuluttajat hyötyvät"
 Latvia nokitti Viroa – parlamentti hyväksyi 15 prosentin leikkauksen viinaveroon
 Alkoholiveron laskun toivotaan tuovan suomalaisasiakkaat takaisin Tallinnaan – tällaiset ovat kolmen kauppiaan odotukset
 Näin paljon oluen ja viinan hinta laskee – ensi viikolla Baltian viinaralli ottaa uusia kierroksia

Viron veronalennus vauhditti väkevien alkoholijuomien myyntiä – Latvia vastaa laskemalla omaa alkoholiveroaan torstaina


Summary: Teollisuuden investoinnit romahtivat vuoden 2008 finanssikriisin jälkeen.

Suomessa teollisuuden investoinnit ovat jämähtäneet pysyvästi kilpailijamaita matalammalle tasolle. Investointien määrä romahti vuoden 2008 finanssikriisin jälkeen kaikissa maissa, mutta Suomi on toipunut lamasta muita maita hitaammin.
 Vuonna 2014 Suomessa kevennettiin yhteisöveroa 24,5 prosentista 20 prosenttiin. Viime hallituskaudella solmittiin kilpailukykysopimus, joka pidensi työaikaa ja leikkasi julkisen sektorin lomarahoja.
 Palkansaajien tutkimuslaitoksen johtajan  Elina Pylkkäsen  mukaan toimenpiteet eivät ole auttaneet lisäämään investointeja.
 – Se on aika suuri mysteeri, että kun on tehty toimenpiteitä, joilla on yritetty edesauttaa investointien syntymistä, niin silti näkyvissä ei ole merkittävää parannusta.
 Pylkkäsen mukaan Suomen on lisättävä korkeasti koulutetun työvoiman määrää, jotta investoinnit saadaan taas nousuun.
 Investointiaste kertoo, kuinka suuri osa arvonlisäyksestä käytetään tuotannon ylläpitämiseen ja laajentamiseen.  Kerttu Kamula / Yle
 Väestön ikääntyminen pelottaa yrityksiä
 Elinkeinoelämän tutkimuslaitoksen toimitusjohtaja  Aki Kangasharju  puolustaa kilpailukykysopimusta ja yhteisöveron alentamista.
 – Voin vain kuvitella, miten huono Suomen tilanne olisi, jos näitä ei olisi tehty. Esimerkiksi yhteisöveron tuotto on nyt suurempi kuin mitä se oli ennen veron alentamista.
 Kangasharjun mukaan teollisuuden investoinnit ovat palautuneet heikoimmista vuosista, mutta talouden kokoon nähden investoinnit ovat edelleen varsin vähäisiä. Lisäksi runsas rakentaminen kaunistaa tilastoja, jotka olisivat muuten vielä karumpaa luettavaa.
 Väestön ikääntyminen on synnyttänyt yrityksissä pelkoa työvoiman loppumisesta, mikä Kangasharjun mukaan karkottaa investointeja.
 – Tarvitsemme lisää toimia, jotka kannustavat yrityksiä investoimaan Suomeen. Työmarkkinat on saatava toimimaan paremmin ja ihmiset pitää saada töihin. Lisäksi yritysten tuotekehitykseen tarvitaan lisää rahaa, Kangasharju sanoo.
 Taustalla elinkeinorakenteen muutos ja Nokia
 Helsingin yliopiston taloustieteen työelämäprofessorin  Vesa Vihriälän  mukaan viennin ja Nokian tuotannon lasku selittävät Suomen kasvun heikkoutta ja välillisesti myös investointien putoamista.
 Lisäksi Suomessa on käynnissä elinkeinorakenteen muutos, jossa raskaan teollisuuden osuus tuotannosta vähenee ja palvelualojen osuus kasvaa.
 – Työn tuottavuuden kehitys ei enää riipu yhtä paljon kiinteistä investoinneista, kuten koneista, laitteista ja rakennuksista. Yritykset investoivat enemmän esimerkiksi ohjelmistoihin ja henkilöstön osaamiseen, mikä ei näy tilastoissa kiinteinä investointeina, Vihriälä sanoo.
 EK:n kesäkuussa julkaiseman  investointitiedustelun  mukaan teollisuuden kiinteiden investointien arvioidaan nousevan tänä vuonna 4,1 miljardiin euroon, mikä on yhdeksän prosenttia edellisvuotta enemmän.
 Metsäteollisuudessa on lähivuosina suunnitteilla isoja investointeja muun muassa Kemiin ja Raumalle. Yksittäiset jätti-investoinnit eivät kuitenkaan välttämättä riitä kääntämään kokonaiskuvaa, kun maailmantalouden kasvu on hiipumassa.
 Lue aiheesta lisää:
 Velka on nyt Suomelle ennätyshalpaa – pitäisikö hallituksen tulevaisuusinvestoinnit rahoittaa sittenkin velalla eikä omaisuuden myynnillä?
 Miksi UPM:n valtava sellutehdas rakentuu Uruguayhin? Toimitusjohtaja vastaa kolmeen jätti-investointia koskevaan kysymykseen
 Suomen kasvu hyytyy – mutta Rinteen hallitus kasvattaisi menoja, kiristäisi veroja ja myisi valtion omaisuutta

Teollisuuden investointien laahaaminen hämmentää tutkijoita – Miksi yhteisöveron alennus tai kiky-sopimus eivät tepsi?


Teknologiajätti Samsung Electronicsin huhti-kesäkuun nettotulos laski jopa 53 prosenttia viime vuoden vastaavaan aikaan verrattuna. Tulos oli 4,4 miljardia dollaria eli noin 3,9 miljardia euroa.
 Yhtiön tulosta rasittaa muistipiirien laskevat hinnat ja Etelä-Korean ja Japanin välinen kauppakiista. Muistipiirien maailmanlaajuinen tarjonta kasvaa, mutta kysyntä heikkenee. Muistipiirejä käytetään muun muassa älypuhelimissa, tietokoneissa ja palvelimissa.
 Yhtiö kertoo perusmatkapuhelinten toimitusten kasvaneen, mutta lippulaivamallit ovat käyneet kaupaksi aiempaa hitaammin. Lisäksi markkinointikulut kasvoivat.
 Lue lisää:
 Samsung edelleen älypuhelinten myydyin – kohuttu Huawei kahmi lisäosuuksia, Applen osuus pieneni edelleen
 Samsung Electronicsin tulos kyykkäsi odotetusti – kilpailu koveni ja muistipiirien kysyntä heikkeni
 Taittuvanäyttöiset puhelimet hajosivat testaajien käsiin – Samsung lykkää uuden puhelimensa myyntiä

Samsungin tulos romahti 53 prosenttia – taustalla muistipiirien laskevat hinnat sekä kauppakiista


Summary: Presidentti Donald Trumpin kannatus on todella matala afroamerikkalaisten keskuudessa.

Yhdysvaltain presidentti  Donald Trump  sanoo olevansa "maailman vähiten rasistinen ihminen". Hän vakuutteli suvaitsevaisuuttaan toimittajille Valkoisessa talossa tiistaina.
 Niin ikään tiistaina Trump osallistui Jamestownissa Virginiassa tilaisuuteen, jossa muistettiin 400 vuotta sitten englantilaisten uudisraivaajien perustamaa paikallista lainsäädäntöelintä. Paikalliset afroamerikkalaiset poliitikot boikotoivat tilaisuutta Trumpin takia.
 Trumpin kannatus afroamerikkalaisten keskuudessa on pohjamudissa, kertoo uutistoimisto AFP. Heinäkuun puolivälissä presidentti kehotti demokraattien edistysmielisiä naiskongressiedustajia menemään takaisin niihin maihin, joista he ovat tulleet.
 Hän on myös joutunut sanaharkkaan kansalaisoikeusaktivisti  Al Sharptonin  kanssa.
 Trump on osoittanut tukensa Ruotsissa vangitulle hiphop-artisti  Asap Rockylle . Medioissa tämä on tulkittu vähemmistön kosiskeluna. Hän on vedonnut pääministeri  Stefan Löfveniin , joka sanoi Trumpille, että Ruotsin hallitus ei puutu tapaukseen.
 – Olen erittäin pettynyt pääministeri Stefan Löfveniin, koska hän ei pystynyt toimimaan. Ruotsi on pettänyt Yhdysvaltojen afroamerikkalaisen yhteisön, Trump tviittasi.
 Lue lisää:
 Trumpin rasistisiksi arvostelluista Baltimore-tviiteista alkanut sanasota jatkuu: "Huijari ja häirikkö", "Fanaattinen rasisti"
 Trump haukkui demokraattien kongressiedustajaa ja Baltimorea – sai syytöksiä rasismista
 Trump: "Olen pettynyt Ruotsin pääministeriin" – vaatii Twitterissä Asap Rockya vapaaksi

Afroamerikkalaiset poliitikot boikotoivat demokratian juhlatilaisuutta – syynä Trumpin osallistuminen juhlaan


Summary: Applen palveluliiketoiminnasta tullut kasvu kompensoi takeltelevaa iPhone-myyntiä.

Teknologiajätti Applen huhti-kesäkuun tulos heikkeni 13 prosenttia viime vuoden vastaavasta ajasta 10 miljardiin dollariin. Palveluista tullut kasvu kompensoi takkuilevaa iPhone-puhelimien myyntiä.
 Liikevaihto kasvoi prosentin 53,8 miljardiin dollariin.
 Tulos oli parempi kuin analyytikot odottivat, ja Applen osakekurssi vahvistui yli kolme prosenttia jälkipörssissä.
 Applen entisen rahantekokoneen eli iPhone-puhelimien osuus liikevaihdosta putosi 48 prosenttiin eli 26 miljardiin dollariin, mikä on Financial Timesin mukaan vähiten sitten vuoden 2012.
 iPhone-myynnin heikennyttyä Apple on siirtänyt painopistettä digitaalisin sisältöihin ja palveluihin. Applen palvelubisnes kasvoikin lähes 13 prosenttia 11,5 miljardiin dollariin.
 Applen toimitusjohtaja  Tim Cook  luonnehti vuosineljännestä "suurimmaksi huhti-kesäkuun kvartaaliksi koskaan", jota veti muun muassa kaikkien aikojen ennätysliikevaihto palveluista. Toimitusjohtaja oli tyytyväinen myös muun muassa iPadien ja Mac-tietokoneiden myyntiin.
 Lue lisää:
 Apple haluaa olla televisiosi – Netflixiä ja Amazonia haastava jätti aloittaa pitkältä takamatkalta
 Apple julkisti odotetun suoratoistopalvelunsa ja uuden uutissovelluksen

Applen tulos heikkeni – puhelinbisnes kompuroi, mutta palvelubisnes on kasvussa


Summary: Keskiviikkona laukaistujen ohjusten tarkempaa tyyppiä ei ole vielä vahvistettu.

Pohjois-Korea on laukaissut useita tunnistamattomia ohjuksia varhain keskiviikkona, kertoo eteläkorealainen uutistoimisto Yonhap.
 Ohjukset laukaistiin Hodon niemimaalta Etelä-Hamgyeongin maakunnassa Pohjois-Korean itärannikolla, Etelä-Korean armeijan esikunta kertoo tiedotteessan. Tarkempaa tietoa ohjusten tyypistä ei vielä voida vahvistaa.
 Pohjois-Korea ei ole antanut vahvistusta laukaisuille.
 Etelä-Korean esikunta kertoo maan armeijan tarkkailevan tilannetta iltä varalta, että Pohjois-Korea suorittaa lisää laukaisuja.
 Viime viikolla Pohjois-Korea koelaukaisi kaksi uutta lyhyen kantaman ballistista ohjusta.
 Pohjois-Korean viimeaikaiset koelaukaisut saattavat olla reaktio Yhdysvaltain ja Etelä-Korean tulevaan sotaharjoitukseen. Pohjois-Korea on suhtautunut harjoitukseen hyvin kriittisesti.

Pohjois-Korea laukaissut useita tunnistamattomia ohjuksia


Summary: Sudanin koulut on keskiviikkona tarkoitus sulkea toistaiseksi.

Tuhansia opiskelijoita liittyi tiistaina mielenosoituksiin ympäri Sudania reaktiona eilisen mielenosoituksen väkivaltaiseen hajottamiseen. Maanantaina viisi ihmistä kuoli Al-Obeidissa, kun Sudanin sotilasjuntan tarkka-ampujat ampuivat mielenosoittajia kohti.
 Siviilihallintoa Sudaniin ajavan protestiliikkeen mukaan surmatuista mielenosoittajista neljä oli lukioikäisiä opiskelijoita. Prostestiliike kutsui kokoon tiistaiset mielenosoitukset eilisen verilöylyn johdosta.
 Internetissä tiistaina levinneissä videoissa näkyi tuhatmäärin opiskeljoita marssimassa ja osoittamassa mieltään Khartumin ja muiden kaupunkien kaduilla.
 Sudanin viranomaiset sanoivat sulkevansa toistaiseksi maan kaikki oppilaitokset keskiviikosta lähtien. Viranomaisten päätös koskee esikouluja sekä ala- ja yläkouluja, Sudanin valtionmedia SUNA kertoo. Lisäksi Pohjois-Kordofanin osavaltiossa, jossa maanantain välikohtaus tapahtui, julistettiin paikoin öinen ulkonaliikkumiskielto.
 Protestiliikkeen ja sotilasjuntan oli tarkoitus neuvotella tiistaina siviilihallintoon siirtymisen aikataulusta, mutta protestiliikkeen johtaja  Nour al-Din Salah  ilmoitti lykkäävänsä neuvotteluiden alkamista keskiviikolle väkivaltaisuuksien vuoksi.
 Osapuolet pääsivät aiemmin tässä kuussa sopimukseen seuraavan kolmen vuoden vallanjaosta ja siirtymästä siviilihallintoon.
 Lue lisää:
 Sudanissa surmattiin mieltään osoittaneita lukioikäisiä opiskelijoita
 Sudanin sotilasneuvosto ja oppositio allekirjoittivat vallanjakosopimuksen – siviilit tekivät sotilaille myönnytyksiä
 Joukko sotilaita yritti vallankaappausta Sudanissa

Sudanin verilöyly johti uusiin mielenosoituksiin – tuhannet opiskelijat marssivat kuolleiden lukioikäisten tueksi


Summary: Valamiehistö kuuli Perryn Dark Horse -hitissä elementtejä gospelräppäri Flamen kappaleesta.

Los Angelesin oikeus on tuominnut  Katy Perryn   Dark Horse  -hitin plagiaatiksi. Vuonna 2013 julkaistussa kappaleessa on tuomion mukaan käytetty elementtejä gospelräppäri Flamen eli  Marcus Grayn  kappaleesta  Joyful Noise , joka on julkaistu vuonna 2008.
 Gray lakimiehineen syytti Perryä ja hänen tuottajiaan  Joyful Noisen  taustabiitin lainaamisesta ilman lupaa.
 Voit vertailla kappaleita Youtubessa:
 Katy Perry – Dark Horse Flame – Joyful Noise
 Viikon kestäneessä oikeudenkäynnissä Perry ja hänen tuottajansa Dr. Luke ( Lukasz Gottwald ) totesivat, etteivät he ole koskaan kuulleet Flamen varsin tuntematonta kappaletta. Puolustus vetosi lisäksi siihen, että kappaleiden yhtäläisyydet ovat yleismusiikillisia aiheita, joilla ei ole tekijänoikeuksia.
 Gray ja hänen lakimiehensä vetosivat siihen, että  Joyful Noise  on riittävän tunnettu kantautuakseen Perryn ja hänen tuottajiensa korviin. Kappale löytyy muun muassa levyltä, joka on ollut Grammy-ehdokkaana.
 Grayn näkemyksen mukaan tapaus on tuhrinut hänen mainettaan kristillisenä gospelartistina. Erityisesti Dark Horsen musiikkivideoversion kuvaston Gray yhdistää antikristilliseen noituuteen, pakanallisuuteen, mustaan magiaan ja Illuminati-salaseuraan.
 Yhdeksänhenkinen valamiehistö tuomitsi  Dark Horsen  yksimielisesti plagiaatiksi. Perrylle määrättävistä korvauksista päätetään tiistaina.
 Oikeudenkäynnistä on uutisoinut mm.  New York Times .
 Voiko fiiliksen kopioida?
 Populaarimusiikin tekijänoikeuksista on alettu vääntää erityisesti sen jälkeen, kun  Robin Thicke  ja  Pharrell Williams  saivat plagiointituomion vuonna 2015.  Blurred Lines  -hitti (2013) muistutti oikeuden päätöksen mukaan liikaa  Marvin Gayen  vuonna 1977 julkaisemaa hittiä  Got to Give It Up . Monet pitivät erikoisena, että Gayelta lainattua oli  muun muassa kappaleen fiilis .
 Thicke ja Williams tuomittiin korvaamaan Gayen perikunnalle lopulta noin 5 miljoonaa euroa.
 Robin Thicke ft. T.I:, Pharrell – Blurred Lines Marvin Gaye – Got to Give It Up
 Pharrell Williams oli yksi tuomituista, kun oikeus katsoi Blurred Lines -kappaleen olevan plagiaatti vuonna 2015. EPA / Jens Noergaard Larsen
 Stairway to Heaven kaikkien aikojen tapaus?
 Led Zeppelinin  Stairway to Heavenin  ikoniset alkutahdit ovat unohtumattomat myös ulkomusiikillisesti.  Onko kyseessä plagiaatti  Spirit-yhtyeen instrumentaalikappaleesta  Taurus ? Kysymystä on puitu kymmeniä vuosia, eikä saaga loppunut edes losangelesilaisen  oikeuden vapauttavaan päätökseen vuonna 2016 .
 Niin vain  introa arvioidaan taas syyskuussa , tällä kertaa San Franciscon oikeudessa.
 Led Zeppelin – Stairway to Heaven Spirit – Taurus
 Marvin Gayen perikunta syyttää myös Ed Sheerania plagioimisesta. EPA / ENNIO LEANZA
 New Yorkissa  Ed Sheerania  vastaan käytävää plagiointioikeudenkäyntiä lykättiin, kunnes tapaus  Stairway to Heaven  on puitu San Franciscossa.  Suomessa vastikään ensimmäistä kertaa vierailleen brittimuusikon  kimpussa on Marvin Gayen edesmenneen tuottajan  Ed Townsendin  perikunta. Townsend kirjoitti  Let's Get It On  -kappaleen yhdessä Gayen kanssa.
 Ed Sheeran – Thinking Out Loud Marvin Gaye – Let's Get It On
 Korjattu 30.7. klo 16.41: Ed Sheeranin kimpussa on Marvin Gayen edesmenneen tuottajan Ed Townsendin perikunta, ei Marvin Gayen perikunta, kuten jutussa aiemmin todettiin.

Katy Perryn hitti tuomittiin plagiaatiksi Los Angelesissa


Summary: Seitsemänvuotias lapsi kuoli kotonaan viime jouluaattona, kun hänen 37-vuotias enonsa puukotti häntä.

Helsingin Arabianrannassa  viime jouluaattona  tapahtuneesta henkirikoksesta syytetty mies on tuomittu syyntakeettomana tehdystä murhasta.
 Helsingin käräjäoikeus antoi ratkaisunsa asiassa tänään tiistaina.
 Seitsemänvuotias poika kuoli viime vuoden lopulla kotonaan, kun pojan 37-vuotias eno puukotti häntä. Käräjäoikeus katsoo julkisessa selosteessaan teon olleen raaka ja julma.
 Käräjäoikeuden mukaan siitä ei kuitenkaan ollut näyttöä, että tuomittu olisi toiminut vakaasta harkinnasta.
 Käräjäoikeus jätti miehen tuomitsematta rangaistukseen, koska mies oli mielentilatutkimuksen mukaan tekohetkellä syyntakeeton.
 Käräjäoikeuden julkisessa selosteessa kerrotaan, että tuomitulle on tehty perusteellinen mielentilatutkimus, jossa hänen todettiin olleen tekohetkellä mielisairaudesta johtuvien harhojen vuoksi syyntakeeton.
 Käräjäoikeus katsoo tuomitun olevan edelleen mielenterveyslain tarkoittaman tahdonvastaisen hoidon tarpeessa.
 Lisäksi käräjäoikeus velvoitti tuomitun korvaamaan oikeudenomistajille yhteensä vajaat 54 000 euroa muun muassa kärsimyksestä ja hautajaiskuluihin.
 Surma tapahtui lapsen kotona
 Henkirikos tapahtui viime vuoden jouluaattona uhrin kotona, jossa syytetty oli vieraana.
 Poliisin mukaan ilta oli sujunut rauhallisesti, paikalla olleet kaksi lasta olivat jo ennen tekohetkeä nukkumassa, ja aikuiset katsoivat televisiota. Väkivalta oli alkanut yllättäen.
 Hätäkeskukseen oli otettu yhteyttä pahoinpitelyn alkaessa, mutta ambulanssin saavuttua paikalle poika oli jo menehtynyt.
 Poliisin mukaan kyseessä on ollut impulsiivinen teko. Mies tunnusti esitutkinnassa surmanneensa lapsen ja kertoi harhoistaan, jotka hänen mukaansa myötävaikuttivat tekoon.
 Käsittelyn salauksella suojattiin uhrin perhettä
 Helsingin käräjäoikeus käsitteli asiaa suljetuin ovin  kaksi viikkoa sitten .
 Oikeuden salauspäätöksen mukaan käsittelyn salauksella haluttiin suojata uhrin alaikäisen sisaruksen ja perheen yksityisyyttä sekä rajoittaa lisäkärsimystä. Päätöksessä vedottiin myös siihen, että rikos on tapahtunut perhepiirissä, ja asia on saanut paljon julkisuutta.
 Myös syyttäjän haastehakemus ja poliisin esitutkinta-aineisto on salattu.
 Aiheesta aiemmin:
 Syyttäjä: Helsingin Arabianrannan murhasta syytetty oli syyntakeeton – Käräjäoikeus käsitteli henkirikosta suljetuin ovin
 Arabianrannan murhatutkinta valmistui: Ei  viitteitä kunniaväkivallasta, yksittäisen henkilön impulsiivinen teko
 Arabianrannan murhasta epäilty määrättiin mielentilatutkimukseen kesken esitutkinnan – kertonut kuulusteluissa harhoista

Käräjäoikeus: Arabianrannan henkirikos oli murha – sukulaispoikaansa puukottanut mies oli syyntakeeton, jätettiin siksi rangaistuksetta


Summary: Tanskan uusi hallitus on ilmoittanut UNHCR:lle ottavansa kiintiöpakolaisia jo tänä vuonna.

Tanskan uusi hallitus on ilmoittanut YK:n pakolaisjärjestölle UNHCR:lle maan ottavan jälleen vastaan kiintiöpakolaisia. Tanska lopetti pakolaisten vastaanottamisen joitakin vuosia sitten.
 Polistiken-lehden mukaan  uusi ulkomaalaisasioista ja integraatiosta vastaava ministeri  Mattias Tesfaye  ilmoitti UNHCR:lle heinäkuun 11. päivä, että Tanska on valmis vastaanottamaan jo tänä vuonna pienen ryhmän erityisen vaativaa hoitoa tarvitsevia kiintiöpakolaisia.
 Tarkkaa määrää tai aikataulua tänä vuonna vastaanotettavista pakolaisista ei ole kerrottu. Ennen keskeytystä Tanska otti kiintiöpakolaisia vastaan vuosittain noin 500.
 UNHCR:n mukaan kiintiöpakolaisia sijoitettiin viime vuonna koko maailmassa 55 600. Suomi vastaanotti viime vuonna 750 pakolaista.
 Kiintiöpakolainen  on ihminen, jonka UNHCR on määritellyt pakolaiseksi. Pakolainen siirtyy vastaanottavaan maahan vasta, kun hänelle on löydetty asuinpaikkakunta ja asunto.
 Oppositiossa oleva maahanmuuttovastainen Tanskan kansanpuolue on jo syyttänyt hallituspuolue sosiaalidemokraatteja vaalilupauksen pettämisestä. Ennen kesäkuun vaaleja SDP lupasi jatkaa Tanskan tiukan maahanmuuttopolitiikan noudattamista.
 Uuden hallituksen ohjelmassa on useita pehmennyksiä viime vuosien erittäin tiukkaan maahanmuuttolinjaan.
 Lisää aiheesta:
 Tanskan maahanmuuttopolitiikassa suunnanmuutos – uusi hallitus pehmentää tiukkaa linjaa, suunnitelma karkotussaaresta roskakoriin

Muutos Tanskan pakolaispolitiikassa: Vastaanottaa kiintiöpakolaisia vuosien tauon jälkeen – demareita syytetään vaalilupauksen rikkomisesta